title: Viivästys

text: Viivästykseen liittyviä määräyksiä on etenkin kauppalaissa (355/1987). Laissa viivästymisiä ovat kaikki viivästykset riippumatta niiden syystä. Vastapuolen viivästys voi johtaa useaan mahdolliseen tilanteeseen.


title: Jussi Hagberg

text: Juho ”Jussi” Hagberg (6. lokakuuta 1880 Rovaniemi – 3. joulukuuta 1925 Helsinki) oli suomalainen poliisi, valokuvaaja ja kirjailija. Hän työskenteli 1910-luvulla ylikonstaapelina Kemijärvellä ja myöhemmin vielä muutaman vuoden ajan Malmin apulaisnimismiehenä Helsingissä. Hagberg oli yksi Kemijärven suojeluskunnan päälliköistä, joka tunnettiin Lapissa kiihkeänä työväenliikkeen vastustajana. Hän toimi lakonmurtajana metsätyömailla ja sisällissodan aikana Hagberg teloitti useita työväenliikkeen aktiiveja ja punakaartilaisia. Häntä on luonnehdittu työväenliikkeen vastaisen taistelun henkilöitymäksi ja Hagbergista on myös käytetty nimitystä ”Lapin pyöveli”.


title: Jussi Hagberg

text: Hagbergin ainoaksi jäänyt teos "Jätkän kirous" julkaistiin hänen kuolinvuonnaan 1925. Hagberg on Jakob Fellmanin jälkeen toinen Rovaniemellä syntynyt kirjailija. Hänen poikansa oli taidemaalari ja professori Aale Hakava.


title: Jussi Hagberg

text: Hagbergin vanhemmat olivat eläinvälskäri Hermanni Hagberg ja Anna Maria Hyvärinen. Vuonna 1901 hän avioitui Ida Maria Peuraniemen (1879–1962) kanssa. Hagberg kävi kansakoulun, jonka jälkeen hän työskenteli Kemi Oy:n palveluksessa vuosina 1898–1907 ja Rovaniemen poliisilaitoksella vuoteen 1912 saakka. Vuosina 1912–1920 Hagberg toimi poliisikonstaapelina Kemijärvellä ja 1920 lähtien Rovaniemen apulaisnimismiehenä, kunnes hänet joulukuussa 1921 valittiin Malmin apulaisnimismieheksi.


title: Jussi Hagberg

text: Hagberg oli innokas harrastajavalokuvaaja. Hänen kuvaamiaan Kemijärven katunäkymiä myytiin postikortteina ja Hagberg kuvasi myös kemijärveläisiä merkkihenkilöitä sekä otti kuvia erilaisilta kesäjuhlilta ja retkiltä. Kuvausoppinsa hän oli luultavasti hankkinut Kemijärvellä valokuvaamoa pitäneeltä Frans Otto Lassilalta (1877–1973). Lapin maakuntamuseon kokoelmissa on 270 Hagbergin negatiivia. Hän teki myös suutarin ja puusepän töitä. Vuonna 1925 Hagberg julkaisi romaanin "Jätkän kirous", jonka hän omisti ”kiveliön lumoihin joutuneille tukkilaisille”. Se ilmestyi vain viisi päivää ennen Hagbergin kuolemaan. Keravalla asuessaan hän avusti ahkerasti myös "Keski-Uusimaa"-sanomalehteä. Yli neljällesadalle kirjoittamalleen runolle Hagberg ei saanut kustantajaa, mutta julkaisi niitä lehdissä. Hän kirjoitti myös kertomuksia, novelleja ja näytelmiä, joita julkaistiin muun muassa "Suomen Kuvalehdessä". Vuonna 1923 Hagberg esiintyi koskenlaskukohtauksen venemiehenä Erkki Karun ohjaamassa elokuvassa "Koskenlaskijan morsian".


title: Jussi Hagberg

text: Arvi Järventauksen vuonna 1925 julkaisemaa teosta "Runoilija Aatami Kuuskosken elämä" pidetään Hagbergin elämäkertana, sillä se perustuu hänen käsikirjoitukseensa. Hän kuoli vielä saman vuoden joulukuussa 45-vuotiaana Helsingin diakonissalaitoksella. Hagberg oli loukannut jalkansa junasta hypättyään, mutta kieltäytyi tulehtuneen jäsenen amputoinnista kohtalokkain seurauksin. Hagberg on haudattu Tuusulan vanhalle hautausmaalle.


title: Jussi Hagberg

text: Hagberg oli ennen ylikonstaapelin virkaansa toiminut savottapoliisina metsätyömailla muun muassa vuosina 1906–1909 tukkityöläisten lakon aikana. Hän tuli tunnetuksi kovista otteistaan lakkoilevia metsätyömiehiä ja työväenliikkeen agitaattoreita kohtaan. Erityisesti Hagbergin lakon aikainen toiminta oli aiheuttanut katkeruutta työläisissä. Venäjän 1917 helmikuun vallankumouksen synnyttäneen yhteiskunnallinen kuohunnan myötä Kemijärven työväestö vaati maaliskuun lopulla Hagbergin erottamista konstaapelinvirastaan. Hän kuitenkin sai pitää tehtävänsä ja vastasi provosoimalla työläisiä muun maussa pystyttämällä heidän käyttämänsä punaisen lipun käymälänsä katolle. Vielä myöhemmin kevään aikana Hagbergin toiminnasta tehtiin valituksia ja hän joutui Oulun läänin kuvernöörin Matts von Nandelstadhin määräämän tutkimuksen kohteeksi. Hagberg oli tuolloin muun muassa keskeyttänyt työväentalolla pidetyt iltamat. Yleislakon aikana marraskuussa 1917 valtaan noussut työväenneuvosto päätti lopulta pidättää Hagbergin ja erään toisen poliisin viroistaan. Lakon aikana Kemijärvelle perustettiin myös suojeluskunta, jonka johtoon tuli Hagbergin lisäksi apteekkari Oskari Vierto.


title: Jussi Hagberg

text: Sisällissodan sytyttyä tammikuussa 1918 valta Kemijärvellä siirtyi suojeluskunnalle ja työväenneuvoston johtohenkilöt vangittiin 12. helmikuuta. Hagberg itse matkusti samaan aikaan Rovaniemelle teloittamaan jääkäri K. M. Walleniuksen johdolla tuomitut punakaartin johtohenkilöt Leo Pekkalan ja Antti Rädyn, kun yksikään paikallisista suojeluskuntalaisista ei suostunut ampumaan heitä. Yöllä 12. helmikuuta rekikyydillä Rovaniemelle saapunut Hagberg ampui armoa anoneen Rädyn poliisiaseman portaille ja Pekkalan puolestaan Ounasjoen jäällä olleen avannon reunalla, jonne ruumis sitten upotettiin. Muutaman päivän kuluttua Hagberg suoritti Rovaniemellä ainakin neljä teloitusta lisää. Hän teki kaikki teloituksensa myöhään aamuyöllä.


title: Jussi Hagberg

text: Talven aikana Hagberg oli mukana myös valkoisten Itä-Karjalan sotaretken suunnittelussa, joka oli jaettu viiden piirin vastuulle. Hän oli yksi Peräpohjolan piirin johtohahmoja yhdessä muun muassa Hugo Sandbergin ja K. M. Walleniuksen kanssa. Helmikuussa Hagberg johti vielä Walleniuksen lähettämää 60 miehen retkikuntaa, jonka tarkoituksena oli ottaa Kuolajärvi takaisin valkoisten haltuun.


title: Jussi Hagberg

text: Sisällissodan viimeisinä päivinä Kemijärvellä ryhdyttiin kiirehtimään jo helmikuussa vangittujen työväenyhdistyksen johtomiesten teloituksia, ennen kuin kuolemantuomiot kieltänyt määräys tuli voimaan. Kemijärven suojeluskunnan jäsenistä koottu sotaoikeus kokoontui pikavauhtia 8. toukokuuta ja vahvisti kuolemantuomiot maalari Matti Ollankedolle, sekatyömies Antti Petter Mikkoselle, kelloseppä Heikki Räsäselle, työmies Isak Moilaselle ja teurastaja Juho Kansaselle. Ainoa syy oli heidän toimintansa työväenliikkeessä muun muassa edellisen syksyn yleislakon aikana. Miehet eivät olleet kuuluneet punakaartiin, eikä heidän taustallaan ollut muutakaan aseellista toimintaa, väkivaltaisuuksia tai omaisuusrikoksia. Miehet teloitettiin seuraavana yönä Hagbergin johdolla 3,5 kilometrin päässä kirkonkylästä sijaitsevassa metsässä. Hagbergin lisäksi mukana oli kaksi Kittilästä kotoisin ollutta miestä, Väinö Neitiniemi ja Benjam Mattila, jotka osallistuivat neljään ensimmäiseen telotukseen. Hagberg ampui itse viimeisenä Ollankedon, jonka hän muistiinpanoissaan kirjoitti ”keikanneen hyvin kuin torakan”.


title: Jussi Hagberg

text: Matti Ollankedon leski Selma Ollanketo teki miehensä teloituksesta myöhemmin valituksen ja syyskuussa 1918 tapauksesta suoritettiin tukinta Rovaniemen nimismiehen Anders Nisulan johdolla. Lokakuussa hän valitti vielä prokuraattori Matti Turkialle, mutta Hagbergiä tai muita Kemijärven sotaoikeuden jäseniä ei saatu vastuuseen. Sotaoikeuden jäsen Armo Sjöman kuitenkin myönsi, ettei heillä ollut mitään valtuuksia toimia sotaoikeutena tai langettaa kuolemantuomioita. Hagberg sen sijaan puolusteli teloituksia yksittäistapauksina. Hänen sisällissodan aikainen päiväkirjansa on Sota-arkiston kokoelmissa.


title: Nokia 5130

text: Nokia 5130 on Nokian valmistama marraskuussa 2008 julkaistu matkapuhelin. Markkinoille puhelin tuli vuoden 2009 helmikuussa. Siinä on erilliset musiikkinäppäimet. Puhelimessa on 2 megapikselin kamera ja sisäistä muistia kuville ja musiikille siinä on 30 megatavua. Mitoiltaan Nokia 5130 on 107,5 x 46,7 x 14,8 mm.


title: Nokia 5130

text: 5130-mallia myytiin noin 65 miljoonaa kappaletta, millä määrällä se sijoittui yhdenneksitoista The Telegraph -lehden syksyn 2013 katsauksessa kaikkien aikojen myydyimmistä matkapuhelimista.


title: Kalle Heiskanen

text: Kalle Pekka Heiskanen (s. 29. toukokuuta 1950 Siilinjärvi) on suomalainen päätoimittaja.


title: Kalle Heiskanen

text: Kalle Heiskanen syntyi lennonjohtaja Kalervo Heiskasen ja sääasemavirjailija Aino Konttisen perheeseen. Hänen puolisonsa vuodesta 1980 on toimittaja Liisa Härmälä. Ylioppilaaksi Heiskanen tuli 1970 ja opiskeli sitten Tampereen yliopistossa. Heiskanen johtaa Turun Sanomien, Väli-Suomen lehtien ja Kalevan yhteistä Helsingin toimitusta. Heiskanen on aikaisemmin toiminut Yleisradiossa, Helsingin Sanomissa ja Uudessa Suomessa. Hänet on nimitetty Pohjalaisen uudeksi päätoimittajaksi vuoden 2010 alusta. Heiskanen on entinen kokoomuslainen.


title: Pesäpallon Välisarja 1939

text: Pesäpallon Välisarja 1939 oli toinen kausi, jolloin kyseistä sarjaa pelattiin. YH sotki sarjan loppupuolen ohjelmaa. Yksi alkusarjan otteluista ja jälkimmäinen loppuottelu jäi syksyllä pelaamatta.


title: Pesäpallon Välisarja 1939

text: Kiri ja Kouvola nousivat Suursarjaan kesäksi 1940.


title: Pesäpallon Välisarja 1939

text: Riihimäki ja Vimpeli nousivat suursarjaan 1940.


title: Pesäpallon Välisarja 1939

text: Riihimäki voitti Välisarjan mestaruuden 1939 loppuottelusarjassa, joka kesti hieman toista vuotta. Välissä piti nimittäin selvitellä asioita itäisen naapurimaan kanssa. Jälkimmäinen loppuottelu pelattiin vuoden 1940 mestaruussarjan yhteydessä.


The Loneliness of the Long Distance Runner on brittiläisen Alan Sillitoen kirjoittama novelli vuodelta 1959. Se sisältyy saman nimiseen novellikokoelmaan.


Novellin pohjalta on Tony Richardson ohjannut elokuvan "Kaikista kapinallisin" ("The Loneliness of the Long Distance Runner" eli "Rebel with a Cause", 1962), johon Sillitoe teki käsikirjoituksen.


title: The Loneliness of the Long Distance Runner

text: Novelli kertoo Colin-nimisestä surkeissa oloissa asuvasta köyhästä nottinghamilaisesta teinipojasta, jonka tulevaisuudennäkymät ovat ankeat ja jolla ei ole juuri muita harrastuksia kuin näpistely. Kun Colin jää kiinni varastettuaan leipomosta, hän joutuu nuorisorikollisille tarkoitettuun koulukotiin. Siellä hän lohdutuksekseen ryhtyy harrastamaan pitkänmatkanjuoksua, joka herättää koulun johdon huomion. Eräiden tärkeiden maastokisojen aikana, jotka hänen koulukotinsa on voittamassa toista koulua vastaan, hän kuitenkin pysähtyy juuri ennen maaliviivaa uhmatakseen laitoksen vartijoiden arvovaltaa.


text: Novellissa on päähenkilön (jonka sisäinen monologi muodostaa kerronnan) ja koulukodin johtajan edustaman laitoksen välisessä suhteessa aineksia hegeliläisestä herran ja orjan välisestä kamppailusta. Päähenkilöä riivaa oma pakkomielle kuten myös sen alemman luokan (ulkopuolisten) pakkomielle, johon hän kuuluu, ja hän uskoo, että orjuutensa vuoksi hänellä on paremmin edellytys ymmärtää vapauden merkitys. Hän kokee vapauden juoksemisessa ja puolifilosofisessa pohdiskelussa, johon hän juostessaan antautuu.


title: Kaikista kapinallisin

text: Kaikista kapinallisin ("The Loneliness of the Long Distance Runner" eli "Rebel with a Cause") on Tony Richardsonin elokuva vuodelta 1962. Se pohjautuu Alan Sillitoen novelliin "The Loneliness of the Long Distance Runner", josta Sillitoe itse teki elokuvan käsikirjoituksen.


title: Kaikista kapinallisin

text: Elokuva sai teatteriensi-iltansa Suomessa Helsingin Adlonissa 1963, ja se on esitetty TV1:ssä 1976.


title: Kaikista kapinallisin

text: "Kaikista kapinallisin" valittiin sijalle 61 British Film Instituten vuonna 1999 kokoamalla listalla 1900-luvun sadasta parhaasta brittielokuvasta."The New York Timesin" kriitikot valitsivat "Kaikista kapinallisimman" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Marija Gimbutas

text: Marija Gimbutas (, 23. tammikuuta 1921 Vilna, Liettua – 2. helmikuuta 1994 Los Angeles, Yhdysvallat) oli liettualais-yhdysvaltalainen arkeologi. Gimbutas tunnetaan Euroopan neoliittista ja pronssikautta koskeneista tutkimuksistaan ja etenkin indoeurooppalaisten alkuperää selittävästä kurgaanihypoteesista. Vuosina 1946–1971 julkaistuissa tutkimuksissaan hän toi esiin uusia näkökulmia yhdistämällä perinteiseen kenttätyöhön kielitieteellistä ja mytologista tulkintaa, mutta hänen näkemystensä vastaanotto oli osittain ristiriitainen.


title: Marija Gimbutas

text: Gimbutas syntyi Liettuassa vuonna 1921, väitteli Saksassa Tübingenin yliopistossa 1946 ja muutti Yhdysvaltoihin 1949.


title: Pesäpallon Valtakunnansarja 1939

text: Pesäpallon valtakunnansarja 1939 oli edellisvuoden tapaan Suomen kolmanneksi korkein miesten sarjataso. Kilpailu alkoi aluemestaruuksien ratkaisemisella, jonka jälkeen oli tarkoitus ratkaista nousijat vuoden 1940 välisarjaan. YH ja maailmanpoliittinen tilanne kuitenkin esti pelien viemisen loppuun. Aluemestaruudet kuitenkin ennätettiin ratkaista ja ainakin Joensuu ennätti voittaa Harlun jatkopeleissä (10–4). Ylivoimaisesti eniten osanottajia keräsi Etelä-Pohjanmaan alue Kaakkois-Suomen ollessa hyvä kakkonen.


title: Camden (täsmennyssivu)

text: Camden voi tarkoittaa:


title: Heiskanen

text: Heiskanen on suomalainen sukunimi.


title: Andrei Stackenschneider

text: Andrei Ivanovitš Stackenschneider (Štakenšneider) (, 6. maaliskuuta 1802 Hatsinan lähellä – 20. elokuuta 1865 Moskova) oli saksalaissyntyinen venäläinen arkkitehti.


title: Andrei Stackenschneider

text: Andrei Stackenschneider opiskeli vuosina 1815–1821 Pietarin taideakatemiassa, jossa hän myöhemmin toimi opettajana ja vuodesta 1844 professorina. Stackenschneider työskenteli vuodesta 1825 lähtien Iisakin kirkon rakennustyömaalla ja vuonna 1833 hänestä tuli keisarillinen hoviarkkitehti. Vuonna 1834 hän sai akateemikon arvonimen.


title: Andrei Stackenschneider

text: Stackenschneider on eklektistisen arkkitehtuurin edustaja, joka yhdisteli etupäässä renessanssin ja barokin vaikutteita. Hänen tärkeimpiä töitään ovat Marian palatsi (1839–1844), Beloselski-Belozerskin palatsi (1846–1848), suuriruhtinas Nikolai Nikolajevitšin palatsi (Työn palatsi, 1853–1861) ja suuriruhtinas Mihail Nikolajevitšin palatsi (1857–1861) Pietarissa. Arkkitehti tunnetaan myös mestarillisena sisustussuunnittelijana. Hänen kotinsa oli 1850–1860-luvuilla yksi Pietarin kulttuurielämän keskuksista.


title: Robert Meltzer

text: Robert Friedrich Meltzer (; 1860 Pietari – 1943) oli saksalaissyntyinen venäläinen arkkitehti, taiteilija ja huonekalusuunnittelija.


title: Robert Meltzer

text: Robert Meltzer valmistui Pietarin taideakatemiasta vuonna 1888. Hänet tunnetaan parhaiten jugend-ajan arkkitehtina. Meltzerin töitä Pietarissa ovat Nobelin tehtaan rakennukset ja asuintalot, tehtaan työläisten kerhotalo ja Nobelin kaupunkitalo, arkkitehdin oma talo Kivisaarella, ruhtinas Viktor Kotšubein ja Vasili Brandtin kaupunkitalot, suuriruhtinas Mihail Aleksandrovitšin palatsi sekä ortopedisen ja psykoneurologisen instituutin rakennukset. Keisarillisena hoviarkkitehtina hän suunnitteli Pietarin, Tsarskoje selon ja Pietarhovin palatsien sisätiloja. Vuonna 1918 Meltzer muutti Saksaan ja vuodesta 1921 lähtien hän asui Yhdysvalloissa.


title: Rajamäen Rykmentti

text: Rajamäen Rykmentti on nurmijärveläinen suunnistusseura. Seura perustettiin 31. elokuuta 1937 Rajamäellä. Aluksi seurassa harrastettiin yleisurheilua, suunnistusta, hiihtoa, jääkiekkoa, pesäpalloa, pyöräilyä, uintia, jalkapalloa, voimistelua ja luistelua. Muiden lajien toiminta kuitenkin tyrehtyi pikkuhiljaa ja 1970-luvulla suunnistuksesta tuli seuran valtalaji Hiihdossa Rykmentti on Nurmijärven Hiihtoseura yksi jäsenseuroista.


title: Rajamäen Rykmentti

text: Rajamäen Rykmentti on sijoittunut toiseksi Jukolan viestissä vuosina 1992, 1994 ja 1996. Seuraa ovat edustaneet muun muassa Jevgeni Fadeev, Katja Honkala, Reijo Mattinen, Matthias Merz, Christian Ott, Mervi Pesu ja Tuomas Tervo.


title: BNP

text: BNP voi tarkoittaa:


title: Hallelujah (Paramoren kappale)

text: Hallelujah on Paramoren toinen single yhtyeen toiselta albumilta "RIOT!". Single sijoittui sijalle #139 Ison-Britannian singlelistalla. Singleä ei kuitenkaan kannata sotkea Leonard Cohenin luomaan samannimiseen kappaleeseen, sillä kyseessä ei ole sama kappale.


title: Hallelujah (Paramoren kappale)

text: Singlen musiikkivideo julkaistiin 30. heinäkuuta 2007. Video sisältää bändin live-esiintymisiä ja pätkiä kulissien takaa eräänlaisen kirjan sisällä ja laulujen sanoja kirjoitettuna kirjan sivuille. Videolla kuvat zoomataan niin, että kun kamera elää kuvan sisällä, näytetään oikea pätkä live-esiintymisestä, zoomataan pois takaisin kirjaan ja sitten seuraavaan kuvaan. Video kuvattiin Rocketownissa, Nashvillessa. Video kuvattiin heidän ollessa Riot! - kiertueella, vaikkakin musiikkivideon musiikki on studioversio, eli sama versio, mikä esiintyy myös albumilla.


title: Metsäkustannus

text: Metsäkustannus Oy on metsäalaan erikoistunut monikanavainen kustannusyhtiö.


title: Metsäkustannus

text: Yritys on perustettu vuonna 1982, mutta päätuotteen eli Metsälehden historia alkaa vuodesta 1933 ja Metsälehden edeltäjän Tapio-lehden vuodesta 1907. Yritys perustettiin nimellä Kustannusosakeyhtiö Metsälehti ja nimi muutettiin nykyiseksi Metsäkustannus Oy:ksi vuonna 2005. Metsäkustannuksen muita julkaisukanavia ovat kirjat ja erilaiset sähköiset tuotteet, kuten Metsäkortisto ja metsäkiinteistöjen välityspalvelu Metsämaa. Metsäkustannus on ollut mukana myös televisiotuotannossa Vihreä kulta -makasiinisarjan luojana ja yhteistyökumppanina. Metsäkustannus Oy:n omistaa Metsätalouden kehittämiskeskus Tapio.


title: Metsäkustannus

text: Metsälehden edeltäjä Tapio-lehti alkoi ilmestyä vuonna 1907. Tapio-lehti uudistui Metsälehdeksi vuonna 1933. Tabloid-Metsälehden rinnalla alkoi ilmestyä aikakauslehtimuotoinen Metsälehti vuonna 1995, aluksi nimellä Metsälehti Ekstra. Metsälehti Makasiini -nimi otettiin käyttöön vuonna 2000, samalla lehden erikseen tilaaminen tuli mahdolliseksi. Metsälehden ja Metsälehti Makasiinin yhteinen levikki on noin 41 000.


title: Metsäkustannus

text: Metsäkustannus julkaisee vuosittain n. 35 kirjanimikettä. Tunnetuimmat kustanteet ovat Tapion taskukirja ja Metsäkoulu. Tapion taskukirja on metsäalalla käsite. Ensimmäinen painos ilmestyi vuonna 1907.


title: I masnadieri

text: I masnadieri on Giuseppe Verdin nelinäytöksinen ooppera. Andrea Maffei kirjoitti siihen libreton Friedrich Schillerin "Rosvot"-näytelmän ("Die Räuber") pohjalta. Ooppera esitettiin ensi kertaa Her Majesty's Theatressa Lontoossa 22. heinäkuuta 1847 Verdin johdolla. Ooppera oli tilattu säveltäjältä "Ernanin" esityksen saatua teatterissa suuren suosion.


title: I masnadieri

text: "I masnadierin" esitystä ei voitu pitää suunnitellusti vuonna 1846, koska säveltäjän terveys reistaili. Vuoteen 1847 lykkääntyneessä ensiesityksessä olivat rooleissa muiden muassa Luigi Lablache ja Jenny Lind. Nykyisin "I masnadieri" on yksi Verdin vähemmän tunnetuista oopperoista.


title: Rob. A. Seppänen

text: Robert Arnold (Rob. A.) Seppänen (28. kesäkuuta 1875 Viipuri – 21. elokuuta 1920 Kanneljärvi) oli suomalainen kääntäjä, opettaja ja toimittaja. Hän käytti nimimerkkiä "Briha".


title: Rob. A. Seppänen

text: Seppäsen vanhemmat olivat rautasorvari Otto Robert Seppänen ja Matilda Venäläinen.


title: Rob. A. Seppänen

text: Slaavilaisen filologian maisteri Seppänen toimi Viipurissa lääninhallituksen virallisena kielenkääntäjänä, venäjän kielen opettajana ja toimittajana. Hän suomensi muun muassa Anton Tšehovin ja Maksim Gorkin kertomuksia sekä Leo Tolstoin romaanin Sota ja rauha.


title: Rob. A. Seppänen

text: Robert Seppänen oli naimisissa Tilda Nikkasen kanssa. Kirjailija Unto Seppänen oli hänen poikansa.


title: Perttu Saksa

text: Perttu Saksa (s. 1977) on suomalainen valokuvaaja ja kuvataiteilija. Hän voitti Fotofinlandia-palkinnon vuonna 2014. Vuonna 2018 hän voitti presidentti Mauno Koiviston hautamuistomerkkikilpailun.


title: Perttu Saksa

text: Saksa on valmistunut Lahden Muotoiluinstituutista 2001 ja Kuvataideakatemiasta 2008. Koulutukseltaan hän on kuvataiteen maisteri. Saksalla on ollut lukuisia yksityis- ja yhteisnäyttelyjä niin Suomessa kuin ulkomailla vuodesta 2001. Hänen teoksiaan on useissa julkisissa taidekokoelmissa, kuten Suomen valtio, Wihuri ja Oulun taidemuseo.


title: Perttu Saksa

text: Taiteellisen työn lisäksi hän kuvaa sekä kotimaisille että ulkomaisille aikakauslehdille ja mainostoimistoille. Saksa työskentelee Helsingissä valokuvaajana ja kuvataiteilijana. Hänen isänsä on kangasniemeläinen kuvanveistäjä Juhani Saksa.


title: Perttu Saksa

text: Huhtikuussa 2018 Perttu Saksa voitti kilpailun presidentti Mauno Koiviston hautamuistomerkistä ehdotuksellaan "Kartta". Teos paljastettiin 25. marraskuuta 2018, jolloin Koiviston syntymästä tuli kuluneeksi 95 vuotta.


title: Klaus-Peter Nabein

text: Klaus-Peter Nabein (10. toukokuuta 1960 – 12. lokakuuta 2009) oli saksalainen keskimatkojen juoksija.


title: Klaus-Peter Nabein

text: Nabein aloitti uransa estejuoksijana, mutta vaihtoi pian lajikseen 800 metrin juoksun, ja voitti tällä matkalla alle 20-vuotiaiden Euroopan-mestaruuden vuonna 1979. Sisäratojen EM-kilpailuissa hän voitti hopeaa 800 metrillä Milanossa 1982 ja pronssia 1 500 metrillä Liévinissä 1987.


title: Klaus-Peter Nabein

text: Myöhemmin urallaan Nabein siirtyi pidemmille juoksumatkoille, juosten muun muassa maratonia.


title: Klaus-Peter Nabein

text: Hän kuoli lokakuussa 2009 syöpään 49-vuotiaana.


title: Teflon Don (albumi)

text: Teflon Don on rap-artisti Rick Rossin 20. heinäkuuta 2010 julkaistu neljäs studioalbumi.


title: Teflon Don (albumi)

text: Albumilta on julkaistu neljä singleä. Ensimmäinen single "Super High" julkaistiin toukokuussa 2010. Singlellä vieraili Ne-Yo. Toinen single "B.M.F. (Blowin’ Money Fast)" julkaistiin kesäkuussa 2010. Tällä singlellä vieraili Styles P. Kanye West vieraili albumin kolmannella, "Live Fast, Die Young", singlellä, joka julkaistiin heinäkuussa 2010. Albumin neljäs ja viimeinen single, "Aston Martin Music", julkaistiin 5. lokakuuta 2010. Tällä vierailivat Drake ja Chrisette Michele.


title: Teflon Don (albumi)

text: Albumin nimi on saanut vaikutteita John Gotti -nimisestä mafiososta, jota toisinaan kutsuttiin nimellä "Teflon Don".


title: Jääpallon Ruotsin cup

text: Jääpallon Ruotsin cup () on vuosittain järjestettävä, kaikille Ruotsin jääpalloliiton jäsenseuroille avoin jääpallokilpailu Ruotsissa. Se järjestettiin ensimmäisen kerran vuonna 2005. Ruotsin cup sisältää karsintaturnaukset ja lopputurnauksen, jotka pelataan ennen sarjakauden alkua.


title: Jääpallon Ruotsin cup

text: Ruotsin jääpalloliitto järjesti jääpallon Ruotsin cupin ensimmäisen kerran syksyllä 2005. Vuonna 2006 kilpailussa otettiin käyttöön karsinnat, jotka pelattiin kalenterivuoden alussa. Lopputurnaus pelattiin edelleen lokakuussa ennen sarjakauden alkamista. Vuoden 2010 Ruotsin cupiin karsinnat siirrettiin pelattaviksi syksyllä ennen lopputurnausta.


title: Misery Business

text: Misery Business on Paramoren ensimmäinen julkaistu single heidän toiselta albumiltaan "Riot!". ”Misery Business” -musiikkivideo on Paramoren kolmas video, jonka on ohjannut Shane Drake. Video oli ehdolla vuoden 2007 Kerrang! Awards -palkintogaalassa parhaan videon kategoriassa, mutta palkinnon voitti Fall Out Boyn kappaleen ”This Ain’t a Scene, It’s an Arms Race” musiikkivideo.


title: Misery Business

text: Single ja video on esiintynyt peleissä "Saints Row 2", "NHL 08" ja "Guitar Hero World Tour".


title: Misery Business

text: Kesäkuussa 2007 ”Misery Business” oli "Billboard Hot 100" -listalla 99. sijalla. Seuraavalla viikolla kappale nousi 13 paikkaa 86:nneksi. Syyskuussa single oli noussut sijalle 34, missä se pysytteli tammikuuhun 2008. Tämän jälkeen single nousi edelleen ja nappasi 31. sijan. Kappale nousi tämänkin jälkeen vielä sijalle 26, mistä se ei sitten enää noussut. "Hot Modern Rock Tracks" -listalla se nappasi 3. sijan, kun taas "iTunes chart" -listalla se sijoittui 7. sijalle. 17. syyskuuta 2008 single myi platinaa Yhdysvalloissa myyden yli miljoona kopiota.


title: Misery Business

text: Single sijoittui 17. sijalle Britannian singlelistalla. Se on myös Paramoren ensimmäinen single, joka on päässyt listoille Britanniassa.


title: Misery Business

text: ”Misery Business” sijoittui Hollannin Top 40 -listalla sijalle 28 ja Suomessa sijalle 23. Saksan Top 40 -listalla se sijoittui sijalle 12.


title: Misery Business

text: Vuonna 2007 aikakauslehti Alternative Press nimesi singlen musiikkivideon ”vuoden videoksi”.


title: Misery Business

text: Musiikkivideo kuvattiin Reseda High Schoolissa Los Angelesissa 21. joulukuuta 2006. Musiikkivideolla esiintyy koulua sekä yhtyeen soittoa. Musiikkivideon on ohjannut Shane Drake, joka on ohjannut myös Paramoren edelliset videot ”Pressure” ja ”Emergency”. Näyttelijä Amy Paffrath esiintyy kiusaajan roolissa.


title: Misery Business

text: Video alkaa yhtyeen soitolla huoneessa, jonka seinät ovat täynnä ”RIOT!”-tekstejä (viitaten albumin nimeen). Kuva siirtyy high schooliin, missä runsaasti meikannut tyttö sinisessä asussa tekee erilaisia kiusantekoja koulutovereilleen. Välillä kuvataan yhtyeen soittoa. Lopulta näytetään, kuinka yhtye astuu ulos luokkahuoneesta ja näkee tytön käytävällä. Hayley Williams ottaa tytön rintaliiveihin piilotetut täytteet ja heittää ne menemään. Tämän jälkeen hän ottaa vessapaperia ja pyyhkii tytön meikit pois, vaikka osa niistä leviääkin tytön naamalle. Videon lopussa yhtye kävelee pois käytävää pitkin, Zac Farro kääntyy ympäri ja nauraa.


title: Yhdenvertaisuuslaki (2004)

text: Yhdenvertaisuuslaki oli Suomessa toteutettu Euroopan unionin rasismi- ja työsyrjintädirektiivi, jonka tarkoituksena oli edistää ja turvata kansalaisten yhdenvertaisten palvelujen toteutumista sekä tehostaa syrjinnän kohteeksi joutuneen oikeussuojaa. Se tuli voimaan 20. tammikuuta 2004 ja kumottiin 1. tammikuuta 2015. Viranomaisten velvollisuus oli kaikessa toiminnassaan noudattaa yhdenvertaisuutta ja tarvittaessa poistaa yhdenvertaisuuden esteet. Laki kielsi sekä välittömän että välillisen syrjinnän ja syrjintään yllyttämisen. Syrjintä iän, etnisen tai kansallisen alkuperän, kansalaisuuden, kielen, uskonnon, vakaumuksen, mielipiteen, terveydentilan, vammaisuuden, sukupuolisen suuntautumisen tai muun henkilöön liittyvän syyn perusteella oli kielletty. Lain mukaan viranomaiset laativat työministeriön ohjeitten mukaisen yhdenvertaisuussuunnitelman.


title: Graffiti (albumi)

text: Graffiti on R&B-artisti Chris Brownin kolmas studioalbumi. Albumi julkaistiin Yhdysvalloissa 8. joulukuuta 2009.


title: Graffiti (albumi)

text: Albumi myi ensimmäisellä viikollaan 102,489 kappaletta ja se sijoittui Billboard 200 -listan sijalle 7. Nyt albumia on myyty 341 000 kappaletta. Albumin ensimmäinen single "I Can Transform Ya" julkaistiin 29. syyskuuta 2009. Singlellä vierailivat Lil Wayne ja Swizz Beatz. Swizz Beatz vastasi myös singlen tuotannosta. Single sijoittui sijalle 20 Yhdysvaltain Billboard Hot 100 -listalla. Albumin toinen single on "Crawl", joka sijoittui samalla listalla sijalle 53. Se julkaistiin 24. marraskuuta 2009.


title: Linja 2 (Pariisin metro)

text: Paris Métro Ligne 2 on yksi Pariisin metron 16 linjasta Pariisissa, Ranskassa. Se johtaa Pariisin itäosassa sijaitsevasta Place de la Nationilta kaupungin pohjoisosien kautta Place Charles de Gaullelle (Riemukaarelle) ja edelleen Porte Dauphinelle, Bois de Boulognen laidalle. Linja valmistui joulukuussa 1900. Linja on Pariisin metron seitsemänneksi käytetyin n. 96 miljoonalla matkustajallaan vuonna 2008. Linjan pituus on 12,3 km ja siinä on 25 asemaa. Keskimääräinen aseman väli on 513 m. Linjan kalustona on 5 yksikköä MF 67- ja MF 2000-vaunuja. Linjan tunnusväri on sininen.


title: Linja 2 (Pariisin metro)

text: Suurimman osan reitistään, Place de la Nationilta Place Charles de Gaullelle saakka, linja noudattelee Pariisin keskimmäistä bulevardikehää. Useimmista muista linjoista poiketen se kulkee huomattavan osan matkastaan maan päällä, katujen yläpuolella olevia siltamaisia rakennelmia pitkin, kuten myös linja 6, joka sekin kulkee samojen aukioiden väliä Pariisin eteläosien kautta bulevardeja myötäillen.


title: Linja 2 (Pariisin metro)

text: Linja 2 kulkee muun muassa seuraavien turistinähtävyyksien kautta: Riemukaari, Pigalle ja Moulin Rouge, Sacré-Coeur, Père-Lachaise ja Place de la Nation.


title: Dan Pippin

text: Daniel Luther ”Dan” Pippin (20. lokakuuta 1926 St. Louis, Missouri – 1. huhtikuuta 1965 Missouri) oli yhdysvaltalainen koripalloilija ja olympiavoittaja.


title: Dan Pippin

text: Pippin toimi Yhdysvaltain joukkueen kapteenina sen voittaessa kultaa Helsingin kesäolympialaisissa 1952. Pippin pelasi kaikissa joukkueensa kahdeksassa ottelussa tehden yhteensä 54 pistettä. Pippin teki itsemurhan 38-vuotiaana.


title: Punapäätikka

text: Punapäätikka ("Melanerpes erythrocephalus") on pohjoisamerikkalainen harvinaistuva tikka.


title: Punapäätikka

text: Linnun pituus on noin 21–25 cm ja paino noin 70 g. Sen pää, niska ja kurkku ovat punaiset, pyrstö, käsisulat, yläselkä ja siiven peitinhöyhenet mustat, sekä alaselkä, yläperä, kyynärsulat ja vatsapuoli valkoiset. Sukupuolet ovat samanvärisiä. Nuori lintu käenpiikamaisen harmaanruskean kirjava, ja saa punaisen huppunsa vasta syntymäänsä seuraavana keväänä. Vanhimmat yksilöt ovat eläneet 12-vuotiaiksi.


title: Punapäätikka

text: Punapäätikan esiintymisalue on Kalliovuorten länsipuolinen osa Pohjois-Amerikkaa, pohjoisessa Kanadan Manitobaan ja etelässä Teksasiin ja Floridaan saakka. Maailman populaation koko on noin 2,5 miljoonaa yksilöä ja elinympäristön ala noin 5,46 miljoonaa neliökilometriä. Pohjoisimmat populaatiot ovat muuttolintuja. Lajin kanta on taantunut voimakkaasti viime vuosikymmeninä, 1960-luvulta alkaen noin 2,5 % vuosittain. Eniten kanta on pienentynyt Floridassa ja toisaalla Suurten järvien alueella. Taantuman syitä ovat metsien avohakkuut, lahojen puiden määrän väheneminen talousmetsissä, asutuksen ja maanviljelyn laajentuminen sekä törmäykset liikkuviin ajoneuvoihin. Kottaraisten tuonti Pohjois-Amerikkaan vaikutti lajin kantaa pienentävästi, koska kottaraiset valtasivat tikkojen pesäkoloja. Linnaeus kuvaili lajin holotyypin Etelä-Carolinasta.


title: Punapäätikka

text: Punapäätikat elävät valoisissa, avoimissa metsissä, vanhoissa puistoissa, puutarhoissa, jokivarsien metsiköissä ja harvapuustoisilla avomailla.


title: Punapäätikka

text: Pesintäkausi on huhti-heinäkuussa ja laji saattaa pesiä kahdesti kesän aikana. Pari kovertaa itse pesän tavallisesti lahoon puuhun, joskus rakennukseen tai postilaatikkoon. Koiras tekee pääosan kolon kovertamisesta. Punapäätikat valtaavt usein jonkun toisen tikkalajin pesän, etenkin tarharaitatikan ("M. carolinus"). Naaras munii kolmesta kymmeneen munaa, keskimäärin viisi. Haudonta kestää 12–14 päivää, molemmat puolisot hautovat, koiras pääasiassa öisin. Poikaset syntyvät sokeina ja alastomina, ja niiden silmät aukeavat vasta 12–13 päivän iässä. Ne jättävät pesän 24–31 päivää vanhoina ja jäävät joiksikin viikoiksi pesän lähettyville, kunnes emot ajavat ne pois. Laji on sukukypsä yksivuotiaana.


title: Punapäätikka

text: Punapäätikka on kaikkiruokainen. Ruokavalio koostuu hyönteisistä, hämähäkeistä, madoista, pähkinöistä, siemenistä, marjoista, hedelmistä ja joskus pikkunisäkkäistä. Se voi syödä myös koloissa pesivien pienten varpuslintujen munia ja poikasia. Se ruokailee tavallisesti maassa, mistä johtuvat lukuisat törmäykset maantieajoneuvoihin. Muista tikoista poiketen se sieppaa myös lentäviä hyönteisiä.


title: Last Look at Eden (kappale)

text: ”Last Look at Eden” on Europen kahdeksannen albumin "Last Look at Edenin" (2009) nimikkokappale. Sen sävelsivät ja sanoittivat Joey Tempest ja Andreas Carlsson. Kappale julkaistiin singlenä, ja siitä kuvattiin musiikkivideo.


title: Alien Workshop

text: Alien Workshop on Chris Carterin ja Mike Hillin vuonna 1990 aloittama yhdysvaltalainen rullalautavälineitä valmistava yritys. Yhtiön omisti "DNA Distribution" kunnes "Burton Snowboards" osti sen helmikuussa 2008. Ohion osavaltiossa sijaitseva yritys on tunnettu graafisesti kuvioiduista laudoistaan. Myös suomalainen rullalautailija Arto Saari kuului yrityksen tiimiin.


title: Palkkasoturien sota

text: Palkkasoturien sota oli vuosina 240–238 eaa. käyty sota Karthagon ja sitä vastaan kapinoivien libyalaiskaupunkien ja ensimmäisessä puunilaissodassa taistelleen palkka-armeijan välillä.


title: Palkkasoturien sota

text: Karthago oli köyhtynyt ensimmäisen puunilaissodan sotakorvausten vuoksi, eikä siksi kyennyt maksamaan suuren palkka-armeijansa palkkaa. Palkka-armeija nousi kapinaan muutamien Karthagosta irti pyrkivien libyalaiskaupunkien tuella ja valtasi Tunisin sekä Sardinian ja Korsikan saaret. Palkkakiistasta nousi täysimittainen kapina, johon liittyi myös numidialaisia.


title: Palkkasoturien sota

text: Karthagolaiset komentajat Hanno Suuri ja Hamilkar Barka lopulta löivät kapinalliset, jotka kärsivät suuret tappiot.


title: Palkkasoturien sota

text: Saarten kapinalliset kääntyivät kuitenkin Rooman suojelukseen. Rooma vaati Karthagoa luopumaan saarista ja maksamaan lisää korvauksia.


title: Lauantai-illasta sunnuntaiaamuun

text: Lauantai-illasta sunnuntaiaamuun ("Saturday Night and Sunday Morning") on Alan Sillitoen esikoisromaani vuodelta 1958. Se ilmestyi suomeksi 1962 Erkki Haglundin suomentamana.


title: Lauantai-illasta sunnuntaiaamuun

text: Teos palkittiin Author's Clubin esikoisromaanipalkinnolla. Teos kuvaa nottinghamilaista miehistä työväenluokan elämää hyvin elävästi. Karel Reisz ohjasi sen pohjalta elokuvan "Lauantai-illasta sunnuntaiaamuun" (1960), johon Sillitoe teki käsikirjoituksen.


title: Lauantai-illasta sunnuntaiaamuun

text: Teos jakautuu kahteen osaan, joista ensimmäinen, laajempi, käsittelee lauantai-iltaa, toinen sunnuntaiaamua. Tarina alkaa paikallisen työväenkerhon illanistujaisista, jonne päähenkilö Arthur menee työkaverinsa vaimon kanssa.


title: Saturday Night and Sunday Morning

text: Saturday Night and Sunday Morning voi tarkoittaa:


title: Norjan ympäristöpolitiikka

text: Norja on vuonojen, vuorten, vesiputousten, saarten, meren ja jäätiköiden maa. Norjalaiset ovat kuuluisia tutkimusmatkailijoita, merenkävijöitä ja naparetkeilijöitä. Golf-virta vaikuttaa ratkaisevasti Norjan ilmastoon.


title: Norjan ympäristöpolitiikka

text: Norja ympäristöpolitiikan vaikuttajiin sisältyy Arne Næss ja Erik Dammann.


title: Norjan ympäristöpolitiikka

text: Norjan pääministerin Gro Harlem Brundtland ansiosta syntyi Brundtlandin raportti "Yhteinen tulevaisuutemme" (Our Common Future) vuonna 1987, joka määritteli kestävän kehityksen.


title: Norjan ympäristöpolitiikka

text: Norja jakaa vuosittain kansainvälisen Nobelin rauhanpalkinnon. Palkinnon myöntämisessä on huomioitu myös kansainvälisiä ympäristöpoliittisia vaikuttajia, esimerkiksi Mahatma Gandhi, Wangari Maathai, Al Gore ja IPCC.


title: Norjan ympäristöpolitiikka

text: UNEP toimii myös Norjassa.


title: Norjan ympäristöpolitiikka

text: Norja on pyytänyt valaita tieteellisiin tarkoituksiin. Kansainvälinen valaanpyyntikomissio (IWC: 1946) on laatinut kansainvälisen valaanpyyntisopimuksen (IWCR).


title: Norjan ympäristöpolitiikka

text: Norja on tukenut taloudellisesti Brasilian sademetsien säilymistä.


title: Norjan ympäristöpolitiikka

text: Norjan ympäristö- ja kehitysyhteistyöministeri on Erik Solheim. Norjan hallitus kuvaa tavoitteekseen aiempaa kunnianhimoisempi kansainvälinen ilmastosopimus vuonna 2009. Norjan mielestä keskeistä neuvotteluissa on päästökauppa, metsäkadon vähentäminen, merenkulun ja lentoliikenteen päästöt (kasvaneet 50 % vuodesta 1997), hiilidioksidin talteenotto (Norja käyttää talteenottoa parantaakseen öljyntuotantoa) ja napa-alueiden ilmasto (Norja sijaitsee napa-alueen laidalla).


title: Norjan ympäristöpolitiikka

text: Kanadan vihreän puolueen johtajan Elisabeth Mayn ja Sierra Clubin johtokuntajäsenen Zoé Caron mukaan hiilidioksidin talteenottoa käytetään öljytuotannon tehostamiseksi, mikä aiheuttaa lopulta suuremman hiilipäästön. Lisäksi hiilensidonta ei ole varmaa, vaan sidottu hiilidioksidi saattaa vuotaa varastosta. Hiilensidonta voi ylläpitää fossiilisen energian käyttöä kestävien energiaratkaisujen käyttöönoton sijaan.


title: Norjan ympäristöpolitiikka

text: Norjan ympäristöministeriöllä on kahdenkeskiset ympäristösopimukset Indonesian, Etelä-Afrikan ja Kiinan ympäristöministeriön kanssa.


title: Norjan ympäristöpolitiikka

text: Kiinalaisalus Full City ajoi myrskyssä kuuden metrin aalloissa karille Telemarkissa Langesundissa noin 125 kilometriä Oslosta lähes rannassa 30. heinäkuussa 2009. Tuulet kuljettivat öljyä 200 kilometrin matkan lounaaseen. Öljypuomeja oli kymmenen kilometriä. 5. elokuuta oli kerätty 200 tonnia öljyä merestä. Laivan omisti hongkongilainen yritys Casco. Norjan öljytuloja hallinnoiva valtiollinen eläkerahasto oli sijoittanut 400 miljoonaa kruunua Casco-yhtiöön.


title: Yleisurheilun sisäratojen Euroopan-mestaruuskilpailut 1972

text: Yleisurheilun sisäratojen Euroopan-mestaruuskilpailut järjestettiin vuonna 1972 Grenoblessa, Ranskassa. Kisojen ajankohta oli 11.–12. maaliskuuta. Kisapaikkana oli Palais de Sports, jonka juoksurata oli 180 metrin mittainen.


title: Kreikan ja Turkin väestönvaihto

text: Kreikan ja Turkin väestönvaihto oli vuonna 1923 tehty sopimus Kreikan ja Turkin välillä väestön pakkomuutosta. Sopimuksen perusteella noin 1,1 miljoonaa kreikkalaista joutui muuttamaan Turkista Kreikkaan ja noin 400 000 turkkilaista Kreikasta Turkkiin.


title: Kreikan ja Turkin väestönvaihto

text: Sopimuksen taustana oli Kreikan–Turkin sota, jonka hävittyään Kreikka joutui 24. heinäkuuta 1923 Lausannen sopimuksen mukaisesti luovuttamaan Itä-Traakian ja Egeanmeren saaret takaisin Turkille. Molemmissa maissa oli suuret vähemmistöryhmät, joiden katsottiin olevan osasyynä maiden huonoihin väleihin ja sodan syttymiseen. Niinpä Turkki ja Kreikka sopivat keskinäisestä väestönvaihdosta.


title: Ateistien syrjintä

text: Ateistien syrjintä koskee ateistien tai uskonnottomien syrjintää historiallisesti ja nykyisin.


title: Ateistien syrjintä

text: YK:n raportin mukaan ainakin seitsemässä maassa (Afganistan, Iran, Mauritania, Malediivit, Pakistan, Saudi-Arabia, Sudan) ateismista voidaan tuomita kuolemaan, jonka lisäksi monessa muussa maassa (kuten Egyptissä, Indonesiassa ja Kuwaitissa) käytössä mahdollinen vankeusrangaistus.


title: Ateistien syrjintä

text: Kirkon ja valtion eron kannattajien mukaan valtion tulee olla uskontoihin nähden puolueeton. Valtio ja uskonto on erotettu tarkkaan toisistaan muun muassa Yhdysvalloissa ja Ranskassa.


title: Ateistien syrjintä

text: Euroopan neuvosto antoi parlamentaarisessa yleiskokouksessaan 2007 suosituksen ”Valtio, uskonto, sekularismi, ihmisoikeudet” (suositus nro 1804). Suosituksessa Euroopan neuvosto toteaa kirkon ja valtion eron olevan Euroopan yhteisiä arvoja (artikla 4). Suosituksen pohjatekstissä ennen kokousta suositeltiin Euroopan valtioille kirkon ja valtion erottamista toisistaan. Pohjateksti muuttui Suomen aloitteesta.


title: Author’s Clubin esikoisromaanipalkinto

text: Author's Clubin esikoisromaanipalkinto ("Author's Club First Novel Award") on vuosittain myönnettävä palkinto brittiläiselle kirjailijalle Britanniassa julkaistusta esikoisteoksesta, joka on ilmestynyt palkinnon myöntämisvuotta edeltävänä vuonna. Palkinnon suuruus on 1 000 puntaa.


title: Author’s Clubin esikoisromaanipalkinto

text: Palkinto on myönnetty seuraaville:


title: Author’s Clubin esikoisromaanipalkinto

text: "Lista on puutteellinen"


title: Henrik Hellén

text: Johan Henrik Hellén (20. joulukuuta 1939 Dragsfjärd – 27. lokakuuta 2004) oli suomalainen korkeushyppääjä.


title: Henrik Hellén

text: Henrik Hellén sijoittui Belgradin EM-kilpailuissa 1962 korkeushypyssä 11:nneksi. Tokion 1964 olympialaisissa hän karsiutui loppukilpailusta. Pohjoismaiden mestaruuskilpailuissa hän saavutti pronssia vuonna 1963. Hän edusti Suomea 22 maaottelussa.


title: Henrik Hellén

text: Hellén voitti Kalevan kisoissa kultaa vuosina 1961, 1962, 1963 ja 1964 sekä saavutti pronssia vuonna 1960. Hän paransi Suomen ennätystä kahdesti: vuonna 1963 tulokseen 211 cm ja seuraavana vuonna tulokseen 212 cm. Hän edusti seuratasolla Taalintehtaan Jäntevää, IFK Helsingforsia, Turun Urheiluliittoa ja Esbo Idrottsföreningiä. Hän tuli tunnetuksi kilpailusuoritusta edeltävästä ”keinutuolikeskittymisestään”.


title: Smart Village

text: Smart Village on Kairon lähellä sijaitseva egyptiläinen teknologiakeskus. Se perustettiin vuonna 2003. Sen painopiste on tietotekniikka. Sen tarkoitus on tuoda ulkomaiset ja egyptiläiset tietoliikenne- ja tietotekniikkayritykset samalle alueelle, jossa on Egyptin valtion teknistä tutkimusta. Alueen pinta-ala on kolme miljoonaa neliökilometriä.


title: Michal Bílek

text: Michal Bílek (s. 13. huhtikuuta 1965) on tšekkiläinen jalkapallovalmentaja ja entinen puolustaja-keskikenttäpelaaja. Kesäkuusta 2018 lähtien hän on toiminut FC Fastav Zlínin päävalmentajana.


title: Michal Bílek

text: Bílek hankki jalkapallo-oppinsa Sparta Prahan juniorikoulussa 1970-luvulla onnistuen murtautumaan seuran edustusmiehistöön kaudella 1982/83. Peliaikaa ei kuitenkaan tullut tyydyttävällä tavalla ja kauden jälkeen hän siirtyi RH Chebiin, josta palasi Spartaan 1985. Uusi yritys tuotti tulosta ja Bílek pelasi neljän kauden aikana 137 ottelua voittaen Spartan kanssa neljä perättäistä Tšekkoslovakian mestaruutta.


title: Michal Bílek

text: 1990 Bílek jätti kotimaansa kentät ja suuntasi Espanjaan Real Betisiin. Ura ei kuitenkaan merkittävämmin auennut Espanjassa ja 1992 hän palasi kotimaahansa pelaten Sparta Prahassa kauden 1992/93. Tämän jälkeen Bílek jatkoi uraansa FK Viktoria Žižkovissa, josta palasi kevätkaudeksi 1997 Sparta Prahaan. Lyhyen piipahduksen jälkeen hän siirtyi FK Tepliceen, jossa päätti uransa 36-vuotiaana vuonna 2001.


title: Michal Bílek

text: Tšekkoslovakian maajoukkueessa Bílek pelasi vuosina 1987–1993 32 maaottelua tehden niissä 11 maalia. Hän oli mukana MM-kisoissa 1990. Tšekin maajoukkueessa Bílek pelasi 1993–1995 kolme maaottelua.Valmennusuransa Bílek aloitti kaudella 2000/01 FK Teplicen päävalmentajana Petr Radan saatua potkut 19 kierroksen jälkeen. Pesti jäi lyhytaikaiseksi ja kauden jälkeen hän suuntasi Costa Ricalle CS Cartaginésin päävalmentajaksi. Hän palasi kotimaahansa kauden jälkeen ja toimi 2002–03 Tšekin alle 19-vuotiaiden maajoukkuevalmentajana.


title: Michal Bílek

text:
2003 Bílek siirtyi FK Chmel Blšanyn päävalmentajaksi. Seura putosi kauden 2005/06 päätteeksi pääsarjasta ja Bílek sai potkut tehtävistään.
Potkujensa jälkeen hänestä tuli FC Viktoria Plzeňin päävalmentaja, mutta jo syyskuussa hänen entinen seuransa Sparta Praha palkkasi Bílekin päävalmentajakseen.


title: Michal Bílek

text: Hänen johdollaan seura voitti kauden 2006/07 päätteksi tuplamestaruuden. Seuraavalla kaudella paikallisvastustaja SK Slavia Praha korjasi liigassa potin eikä edes cup-mestaruus pelastanut Bílekiä potkuilta ennen kauden viimeistä kierrosta.


title: Michal Bílek

text: Heinäkuussa 2008 Bílekistä tuli slovakialaisseura MFK Ružomberokin päävalmentaja. Hänen johdollaan seura sijoittui Slovakian liigassa seitsemänneksi. Heinäkuussa 2009 hän jätti seuran ja siirtyi Tšekin maajoukkueen apuvalmentaja.


title: Michal Bílek

text: Lokakuussa 2009 Bílekistä tuli Tšekin maajoukkueen uusi päävalmentaja EM-kisoihin 2012 ulottuvalla sopimuksella. Bílekin johdolla Tšekki selvitti tiensä EM-lopputurnaukseen ja maan liitto jatkoi Bílekin sopimusta vuoteen 2014 juuri kisojen alla. Tšekki eteni EM-kisoissa puolivälieriin, joissa hävisi Portugalille 1–0. MM-karsinnoissa 2014 Tšekki menetti mahdollisuutensa kisapaikkaan syyskuun kierroksella ja Bílek ilmoitti eroavansa tehtävästään 11. syyskuuta 2013.


title: Michal Bílek

text: Heinäkuussa 2014 Bílekistä tuli georgialaisseura Tbilisin Dynamon päävalmentaja. Bílek sai useiden pelaajien tavoin potkut seurasta jo saman vuoden elokuussa.


title: Michal Bílek

text: Syyskuussa 2016 Bílekistä tuli FC Vysočina Jihlavan päävalmentaja. Hän sai kuitenkin potkut jo maaliskuussa 2017.


title: Michal Bílek

text: Kesäkuussa 2018 Bílekistä tuli FC Fastav Zlínin päävalmentaja.


title: Daniel Achrelius

text: Daniel Achrelius (1644 Turku – 23. huhtikuuta 1692 Turku) oli suomalainen runoilija ja Turun akatemian kaunopuheisuuden professori.


title: Daniel Achrelius

text: Achreliuksen suku oli lähtöisin Ruotsin Hälsinglandista. Hänen isänsä Erik Achrelius (1604–1670) avioitui piispa Iisakki Rothoviuksen tyttären kanssa ja työskenteli Turun Akatemian lääketieteen professorina vuodesta 1640 alkaen.


title: Daniel Achrelius

text: Daniel Achrelius aloitti opinnot Turun Akatemiassa vuonna 1662 ja valmistui maisteriksi 1672. Seuraavana vuonna hänestä tuli akatemian sihteeri ja filosofisen tiedekunnan apuopettajaksi. Kaunopuheisuuden professuuria hän ryhtyi hoitamaan vuonna 1679 kun hänen edeltäjänsä ja opettajansa Martin Miltopaeus kuoli kesäkuussa 1679. Akatemian rehtorina hän toimi 1687–1688. Hänen johdollaan valmistui 69 väitöskirjaa. Monet näistä olivat tuon ajan tapaan nimellisistä väittelijöistä huolimatta Achreliuksen itsensä kirjoittamia.


title: Daniel Achrelius

text: Kolmiosainen teos "Maailmantutkiskeluja" ("Contemplationum mundi libri tres") ilmestyi vuosina 1678–1682. Teos oli aikaansa edellä esittäen rohkeita, kartesiolaisia ajatuksia luonnontieteistä ja fysiikasta – ajatuksia, jotka paikoin poikkesivat vallalla olleesta kaavamaisesta jumalkeskeisestä maailmankuvasta. Achrelius joutuikin riitoihin joidenkin oppineiden kanssa, ja muun muassa akatemian silloinen dekaani Falander aikoi kieltää teoksen julkaisemisen.


title: Daniel Achrelius

text: Akateemisella urallaan Achrelius joutui useasti vaikeuksiin. Vuonna 1668 kaksi opiskelijaa syytti häntä kunnianloukkauksesta ja Achrelius joutui maksamaan sakkoja. Vuonna 1676 Achreliuksen ruodittua kirkon epäkohtia varakansleri Johannes Gezelius vanhempi hänelle virkaeron. Konsistorin ansiosta hän sai kuitenkin vuoden kuluttua virkansa takaisin.


title: Daniel Achrelius

text: Achreliuksen oppikirja- ja väitöskirjatuotannon merkitys on nykyään vain tieteenhistoriallinen. Achrelius oli kuitenkin taitava latinankielisenä puhujana ja ruotsinkielisenä runoilijana. Achrelius tunnustettiin koko akatemian parhaaksi latinankielisen puhetaidon, "eloquentian", edustajaksi. Häneltä on jäänyt paljon painettuja puheita, pääosin parentaatioita eli muistopuheita jonkun tunnetun vainajan kunniaksi. Varsinaisia parentaatioita tunnetaan 14. Tämän lisäksi hän piti kaikkiaan seitsemän onnittelupuhetta. Merkittävimmän onnittelupuheensa, "Scientiarum magnes", esitti vuonna 1690 kuningas Kaarle XI:n 35-vuotissyntymäpäivänä, joka samalla oli Turun akatemian 50-vuotisjuhla. Achrelius kirjoitti myös 110 onnittelua eli gratulaatiota väitöskirjoihin. Achrelius oli myös Suomen taitavin barokkiajan tyylillisen erikoisuuden, kivityylin, harrastaja. Kivityylissä eripituiset rivit vuorottelivat symmetrisesti ja jokainen rivi tai rivipari sisälsi ajatuksellisen tai syntaktisen kokonaisuuden.


title: Daniel Achrelius

text: Daniel Achrelius oli myös akatemian ensimmäinen ruotsinkielinen runoilija. Vanhimmat runoista olivat hautarunoja kuten Turun hovioikeuden presidentille Ernst Johan Creutzille vuonna 1685 ja piispa Johannes Gezelius vanhemmalle vuonna 1690 laaditut muistorunot. Achreliuksen runomitta oli useimmiten aikakauden suosima aleksandriini, kieli epätasaista ja paikoin kankeaa sekä tyyli vailla poeettista fantasiaa. Niiden sisältö tavallisesti ylisti hyveitä ja tuomitsi paheita. Aikoinaan Achreliuksen runollista merkitystä pidettiin vähäisenä, mutta nykyään hän on saanut arvostusta aikakautensa edustajana.


title: Dragan Đokanović

text:
Dragan Đokanović (Драган Ђокановић, s. 20. huhtikuuta 1958 Sarajevo, Bosnia ja Hertsegovina, Jugoslavia) on bosniahertsegovinalainen, (serbi) poliitikko ja pediatri.
Hän on Demokraattisen federalistipuolueen (Demokratska stranka federalista) perustaja ja puheenjohtaja.


title: Pekka Juutilainen

text: Pekka Kalervo Juutilainen (s. 3. joulukuuta 1940 Helsinki) on entinen suomalainen juoksija, jonka päämatkat olivat 400 metriä ja 800 metriä.


title: Pekka Juutilainen

text: Juutilainen karsiutui Tokion 1964 olympialaisissa 800 metrin juoksun välierissä. Pohjoismaiden mestaruuskilpailuissa hän saavutti pronssia 800 metrillä vuonna 1963.


title: Pekka Juutilainen

text: "Parta-Pekka" Juutilainen voitti Suomen mestaruuden 800 metrillä vuonna 1964, 4 × 400 metrin viestijuoksussa vuosina 1964–1967 sekä 4 × 800 metrin viestijuoksussa vuosina 1964–1966 ja 1968. Hän saavutti SM-hopeaa 800 metrillä vuonna 1962 ja 400 metrillä vuonna 1965 sekä SM-pronssia 800 metrillä vuosina 1963 ja 1965. Hän edusti seuratasolla Helsingin Kisa-Veikkoja, jossa hän kuului valmentaja Rolf Haikkolan johtamaan "Raaka-Rollen koplaan". Hän käytti 800 metrillä usein erikoista taktiikkaa juoksemalla ensimmäisen kierroksen lähes täysillä. Hän on pituudeltaan 190-senttinen. Espoossa asuva Juutilainen on komentajakapteeni Martti Juutilaisen poika ja graafinen suunnittelija Joonas Juutilaisen isä.


title: La La Land (Demi Lovaton kappale)

text: ”La La Land” on yhdysvaltalaisen poplaulaja Demi Lovaton esikoisalbumilta "Don't Forget" julkaistu singlekappale, joka julkaistiin 6. joulukuuta 2008. Lovaton ja Jonas Brothersin kirjoittaman kappaleen teemana ovat julkisuuden henkilöihin kohdistuvat paineet ja pyrkimys pysyä niistä huolimatta omana itsenään.


title: La La Land (Demi Lovaton kappale)

text: Kappaleesta tehtiin myös musiikkivideo, jonka tarkoituksena oli markkinoida Lovaton tähdittämää "Sonny With a Chance" -televisiosarjaa. The Malloysin ohjaama video sai ensiesityksensä Disney Channelillä 19. joulukuuta 2008.


title: La La Land (Demi Lovaton kappale)

text: Musiikkivideo alkaa kuvitteellisesta talk show -ohjelmasta nimeltä "Rumor Has It With Benny Beverly", jossa Lovato on vieraana. Ohjelman isäntä (Doug Brochu) kysyy häneltä, miltä tuntuu olla ”tähti”. Lovaton tapaillessa sanoja vastatakseen kuva siirtyy häneen kävelemässä Hollywoodin ihmisvilinässä, ja hän alkaa laulaa tähteydestä. Kävellessään hän ohittaa ”tule nähdyksi -alueelle” ohjaavan kyltin ja hänelle ojennetaan ”bestisten” palkkauspalvelua mainostava lentolehtinen. Hänen törmätessään vahingossa vastaantulijaan tilaisuutta kärkkynyt paparazzi (Sterling Knight) nappaa ”parista” valokuvan, joka on välittömästi juorulehden kannessa.


title: La La Land (Demi Lovaton kappale)

text: Seuraavaksi Lovato nähdään punaisella matolla "Sonny"-sarjan kanssanäyttelijöiden kanssa, mutta paikalla olevien muoti-ihmisten järkytykseksi hänellä on mekosta huolimatta jalassaan Conversen lenkkarit. Tämä viittaa suoraan samassa kohdassa laulettuihin sanoihin: ”Who said I can’t wear my Converse with my dress?” Lisäksi Lovato nähdään parfyymimainoksen kuvauksissa, missä hänellä on yllään vaaleanpunainen asu ja peruukki. Hän on silminnähden vaivaantunut eikä lopulta suostu yhteistyöhön, mikä suututtaa mainoksen ohjaajan (Brandon Mychal Smith).


title: La La Land (Demi Lovaton kappale)

text: Lopuksi musiikkivideo palaa takaisin talk show’hun ja paljastuu, että välissä nähty osuus on ohjelmassa esitetty videonäyte, jolle yleisö paraikaa taputtaa. Musiikkivideon kansainvälisestä versiosta alun ja lopun haastatteluosuudet on leikattu pois.


title: Alaluostari

text: Alaluostari oli kylä Suomen Neuvostoliitolle vuonna 1944 luovuttaman Petsamon kunnan pohjoisosassa. Kylä sijaitsi Petsamonjoen länsirannalla Petsamonjoen ja Näsykkäjoen yhtymäkohdan eteläpuolella. Alaluostarin pohjoispuolella Petsamonjoen rannalla sijaitsi yhden kilometrin päässä Näsykän kylä ja noin kolmen kilometrin päässä joen suulla Parkkina. Alaluostaria vastapäätä Petsamonjoen itärannalla kohosi Ristitunturi. Valtioneuvoston vuonna 1930 vahvistaman Petsamon uuden kyläjaon mukaan Alaluostari kuului Jokikylän kyläkuntaan.


title: Alaluostari

text: Nykyisin Alaluostari muodostaa yhdessä entisten Näsykän ja Parkkinan kylien kanssa Petsamon kaupunkityyppisen taajaman, joka on Petsamon kaupunkikunnan keskus.


title: Alaluostari

text: Jäämerentie kulki Alaluostarin läpi. Alaluostari liittyi läheisesti Näsykän ja Parkkinan muodostamaan Petsamon kunnan keskustaajamaan. Alaluostarilla sijaitsivat postitoimisto, puhelinkeskus, lennätinkonttori ja rajavartioston kasarmi. Kylässä oli myös Alaluostarin kirkko, joka oli alkujaan ollut Petsamon luostarin omaisuutta, mutta otettu Petsamon luterilaisen seurakunnan käyttöön Petsamon Suomeen liittämisen jälkeen. Alaluostari kuului Petsamon ensimmäisestä koulupiirijaosta vuodelta 1921 lähtien kirkonkylän eli Parkkinan koulupiiriin.


title: Alaluostari

text: Vuonna 1938 suomalaiset pystyttivät Alaluostarille monoliitin Petsamon Suomeen liittämisen muistoksi. Syyskuussa 1944 Suomen suorittaman Petsamon luovutuksen jälkeen obeliski on siirretty Petsamon kuntapiirin hallintokeskuksen Nikkelin (aik. Kolosjoki) keskusaukiolle, jossa se on muistomerkkinä lokakuussa 1944 tapahtuneelle saksalaisjoukkojen ajamiselle pois Petsamon alueelta.


title: Alaluostari

text:
Vuoden 1929 henkikirjoituksen mukaan kylän 113 asukkaasta oli suomalaisia 97 ja luterilaisia saamelaisia 16.
Asukasluvun kehitys:


title: Alaluostari

text: Petsamon luostari perustettiin Alaluostariin 1532. Suomalainen sissijoukko Pekka Vesaisen johdolla hävitti luostarin maan tasalle vuonna 1589 ja luostarin toiminta päättyi. Alaluostarille oli asettunut venäläisiä uudisasukkaita 1870-luvulla, mutta uudelleen toimintansa aloittanut Petsamon luostari otti Alaluostarin omaan käyttöönsä ja siirsi kylän venäläiset Kaakkurin kylään vuoden 1890 jälkeen. Tämän jälkeen kylää asuttivat lähinnä luostarin venäläiset työläiset. Petsamon siirtyessä Suomelle, otettiin Petsamon luostarin Alaluostarilla sijainneet rakennukset Suomen hallinnon ja Petsamon luterilaisen seurakunnan käyttöön. Tämän jälkeen Alaluostarin asukkaat olivat pääasiassa suomalaisia.


title: Abraham Argillander

text: Abraham Argillander (28. syyskuuta 1722 Kuopio – 27. toukokuuta 1800 Mäntyharju) oli suomalainen kamarikirjuri ja lantasalpietaria tuottavien salpietarikeittämöiden tirehtööri.


title: Abraham Argillander

text: Abraham Argillanderin vanhemmat olivat Kuopion kirkkoherra Henrik Argillander (k. Kuopiossa 83-vuotiaana 14. syyskuuta 1756) ja Margareta Eliana (k. Kuopiossa 29. toukokuuta 1763). Abraham opiskeli Lappeenrannan triviaalikoulussa ja Porvoon lukiossa. 1740 hän meni opiskelemaan Turun Akatemiaan ja 1748 Uppsalan yliopistoon, jossa hän väitteli 16. joulukuuta 1749 typen ominaisuuksista ja alkuperästä.


title: Abraham Argillander

text: Vuonna 1750 Argillander sai nimityksen Tukholman tykistökonttorin ylimääräiseksi kamarikirjuriksi. 1758 hänet nimitettiin Uudenmaan ja Hämeen läänin salpietarikeittämöiden tirehtööriksi, missä virassa hän toimi aina vuoteen 1795 saakka, jolloin erosi.


title: Abraham Argillander

text: Argillander kirjoitti ja julkaisi lukuisia artikkeleita ja kirjoja kuuromykkien opetuksen kehittämisestä, ja hän oli alan pioneeri Pohjoismaissa. Anders Sparrman julkaisi vuonna 1786 Argillanderin hänelle lähettämän tiedonannon kuhankeittäjän lisääntymiskäyttäytymisestä.


title: Abraham Argillander

text: Argillander oli kahdesti naimisissa, ensin Iisalmen kirkkoherran tyttären Maria Helsingiuksen kanssa, toisen kerran Vehkalahden kappalaisen tyttären Margareta Maria Petrejuksen kanssa (vihitty Vehkalahdella 2. maaliskuuta 1770). Avioliitoista syntyi ainakin kaksi lasta, tyttäret Elisabeth ja Abrahammia Emerentia.


title: John Baldacci

text: John Elias Baldacci (s. 30. tammikuuta 1955 Bangor, Maine, Yhdysvallat) on yhdysvaltalainen demokraattipuolueen poliitikko. Hän toimi Mainen osavaltion kuvernöörinä vuodesta 2003 vuoteen 2011 asti. Sitä ennen hän oli toiminut Yhdysvaltain edustajainhuoneen jäsenenä vuosina 1995–2003.


title: Lillie Langtry

text: Lillie Langtry, oik. "Emilie Charlotte Le Breton" (13. lokakuuta 1853 Jersey – 12. helmikuuta 1929 Monte Carlo) oli brittiläinen näyttelijä.


title: Lillie Langtry

text: Emilie Charlotte Le Breton oli seitsenlapsisen perheen toiseksi nuorin lapsi. Emilie oli ainoa tyttö; hänellä oli kaikkiaan kuusi veljeä, jotka olivat Francis Corbet (1843–1872), William Inglis (1846–1931), Trevor Alexander (1847–1870), Maurice Vavasour (1849–1881), Clement Martin (1851–1927) ja Reginald Le Breton (1855–1876). Kaikki lapset elivät aikuisikään, mutta suurin osa Langtryn veljistä menehtyi 20-30-vuotiaina.


title: Lillie Langtry

text: Langtry sai nimen "Jersey Lily" synnyinpaikkansa mukaan, ja aito amaryllis kantaa joskus hänen nimeään. Häntä pidettiin yhtenä ajan kauneimmista naisista. Brittiläinen taiteilija John Everett Millais maalasi hänestä vuonna 1878 tunnetun muotokuvan "A Jersey Lily". Hänen isänsä William Corbet Le Breton oli kirkkoherra Jerseyn saarella.


title: Lillie Langtry

text: Kuuluisimpia Langtryn ihailijoita oli "tuomari" Roy Bean joka jopa nimesi rakentamansa saluunan Jersey Lilyksi, ja saluunassa hänellä oli kuvakopio Millaissin kuulusta taulusta. Tiettävästi Roy Bean ei kuitenkaan ollut koskaan nähnyt/kuullut Langtryn esiintyvän.


title: Lillie Langtry

text: Hän avioitui vuonna 1874 Edward Langtryn kanssa pikaisesti aamutuimaan, ennen vuoroveden nousua. Sairastuttuaan samana kesänä lavantautiin hän meni toipumaan Lontooseen, missä hän kauneutensa ansiosta pääsi seurapiireihin. Hänen tyttärensä Jeanne Marie syntyi 1881. Hän muutti Yhdysvaltoihin 1896, sai Yhdysvaltojen kansalaisuuden ja erosi miehestään. Hänen miehensä kuoli 1897. 1899 hän avioitui sir Hugo de Bathen kanssa. Viimeiset vuotensa hän asui Monacossa, ja hänet haudattiin kotisaaren Jerseyn hautausmaalle. Langtry oli myös Walesin prinssin, myöhemmin kuningas Edvard VII, rakastajatar vuosina 1877–1880.


title: Lillie Langtry

text: Näyttämöurallaan Langtry teki ensiesiintymisensä Lontoossa 1881. Hänen suurin menestyksensä oli Rosalindin rooli William Shakespeare näytelmässä "Miten haluatte".


title: Lillie Langtry

text: Langtryn elämästä on tehty 1978 televisiosarja "Lillie", jossa Francesca Annis näytteli pääosaa Lillie Langtryna. Häntä on käytetty henkilöhahmona William Wylerin ohjaamassa elokuvassa "Lännen mies".


title: Juri Rjazanov

text: Juri Rjazanov (21. maaliskuuta 1987 Vladimir, Neuvostoliitto – 20. lokakuuta 2009 Vladimir) oli venäläinen telinevoimistelija, joka voitti urallaan MM-hopeaa joukkuekilpailusta ja MM-pronssia moniottelusta. Lisäksi hän saavutti kaksi EM-mitalia. Hän kuoli autokolarissa kotikaupunkinsa lähellä.


title: Juri Rjazanov

text: Rjazanov pääsi Venäjän telinevoimistelumaajoukkueeseen vuonna 2006. Heti samana vuonna hän oli voittamassa hopeaa MM-kilpailujen joukkuekilpailussa. Henkilökohtaisesti Rjazanov oli 16. moniottelussa. MM-kilpailuissa 2007 Rjazanov paransi moniottelun sijoitustaan ja oli 13. Euroopan-mestaruuskilpailuissa 2008 Rjazanov voimisteli Venäjän EM-kultaa voittaneessa joukkueessa. Pekingin olympialaisissa Venäjä jäi joukkuekilpailun kuudenneksi.


title: Juri Rjazanov

text: Vuonna 2009 Rjazanov voitti pronssia EM-kilpailujen moniottelusta ja Venäjän-mestaruuden samassa lajissa. Lontoon MM-kilpailuissa 2009 hän voitti ensimmäisen henkilökohtaisen mitalinsa MM-tasolta. Rjazanov pääsi moniottelun finaaliin vasta kahdeksanneksi parhaana voimistelijana, mutta suoriutui kuitenkin finaalista tasaisesti ja nousi lopulta kolmanneksi. Hän voitti neljänneksi jääneen japanilaisen Kazuhito Tanakan vain 0,1 pisteellä.


title: Juri Rjazanov

text: Rjazanov kuoli 20. lokakuuta vain viisi päivää MM-mitalinsa jälkeen. Hän oli matkalla kotiinsa Vladimiriin, kun törmäsi vastaantulevaan autoon. Rjazanov kuoli vammoihinsa onnettomuuspaikalla.


title: Mauri Gardin

text: Mauri Gardin (s. 6. tammikuuta 1949 Ylitornio) on suomalainen virkamies. Hän toimi Rovaniemen kaupunginjohtajana vuosina 2003–2012. Ennen sitä Gardin toimi Rovaniemen maalaiskunnan kunnanjohtajana vuosina 1987–2003. Vuosina 1978–1987 hän oli Simon kunnanjohtaja. Gardinille myönnettiin kaupunkineuvoksen arvonimi vuonna 2012.


title: Mauri Gardin

text: Koulutukseltaan Gardin on yhteiskuntatieteiden maisteri. Hän toimi Ylitorniolla Kansalaisopiston rehtorina vuosina 1973–1978. Hän oli ulkoministeri Paavo Väyrysen poliittinen sihteeri vuosina 1985–1987. Poliittiselta kannaltaan Gardin on keskustalainen.


title: Mauri Gardin

text: Mauri Gardinin vanhemmat olivat tiehöylänkuljettaja Niilo Edvard G. (s. 1922 Ylitornio) ja hänen vaimonsa juustola-apulainen Kerttu Katariina Väätämöinen (s. 1922 Simo). Gardin on naimisissa ja hänellä on kolme tytärtä. Hän harrastaa maratonjuoksua, tennistä, kalastusta ja mökkeilyä.


title: Lulu (täsmennyssivu)

text: Lulu tarkoittaa seuraavia:


title: Frederick Hopkins

text: Sir Frederick Gowland Hopkins (20. kesäkuuta 1861 Eastbourne, Yhdistynyt kuningaskunta – 16. toukokuuta 1947 Cambridge, Yhdistynyt kuningaskunta) oli englantilainen biokemisti, joka löysi vitamiinit ja aminohappo tryptofaanin. Hän sai vuoden 1929 Nobelin fysiologian ja lääketieteen palkinnon yhdessä Christiaan Eijkmanin kanssa.


title: Frederick Hopkins

text: Hopkins eristi proteiineista vuonna 1901 aminohapon nimeltä tryptofaani. Vuosina 1906-1907 hän osoitti, että eläimet eivät voi itse tuottaa sitä ja muutamia muita välttämättömiä aminohappoja, vaan ne pitää saada ravinnosta. Laboratoriokokeilla hän osoitti, että eläimet tarvitsevat energiaravintoaineiden (rasvaa, proteiinia ja hiilihydraattia) lisäksi pieniä määriä muita välttämättömiä aineita, ns. suojaravintoaineita. Näitä alettiin myöhemmin kutsua vitamiineiksi.


title: Frederick Hopkins

text: Hopkins opiskeli aluksi kemiaa, suoritti kandin tutkinnon vuonna 1888. Hän vaihtoi lääketieteeseen josta valmistui 1894. Vuonna 1898 hänet kutsuttiin Cambridgen yliopistoon yhdistämään kemiaa ja fysiologiaa. Biokemia ei ollut tuohon aikaan itsenäinen tieteenalansa. Hopkins sai pientä palkkaa ja hankki lisätuloja opettamalla. Vuonna 1902 hänet nimitettiin vihdoin biokemian lehtoriksi, ja vuonna 1910 hän sai viran Trinity Collegesta.


title: After Bathing at Baxter’s

text: After Bathing at Baxter's on Jefferson Airplanen marraskuussa 1967 julkaistu kolmas albumi. Se ei menestynyt kaupallisesti yhtä hyvin kuin edellinen albumi "Surrealistic Pillow"; listasijoitus yhtyeen kotimaassa Yhdysvalloissa oli 17.


title: After Bathing at Baxter’s

text:
Streetmasse
The War Is Over
Hymn to an Older Generation
How Suite Is
Shizoforest Love Suite


title: Turner-palkinto

text: Turner-palkinto on vuosittain myönnettävä kuvataiteen palkinto. Palkinto on nimetty taidemaalari William Turnerin mukaan.


title: Turner-palkinto

text: Palkinnon myöntää Tate Gallery, ja luovutustilaisuus järjestettiin aikaisemmin Tate Britainissa, Lontoossa. Alusta pitäen, vuodesta 1984, se on ollut Britanniassa eniten julkisuutta saanut taidepalkinto. Palkinto myönnetään mille tahansa taiteenlajille ja taidemaalareitakin on palkittujen joukossa. Nykyisin palkintoon liittyvät näyttelyt ja luovutustilaisuus järjestetään Baltic-nykytaiteen keskuksessa Gatesheadissa. Vuoteen 2017 asti palkinnon saajan oli oltava alle 50-vuotias.


title: Turner-palkinto

text: Vuonna 2011 palkintosumma oli 25 000 puntaa. Rahoittajat ovat vaihdelleet. Palkinnon luovuttaa joku merkittävä julkisuuden henkilö, kuten vuonna 2006 Yoko Ono.


title: Turner-palkinto

text: Palkinto saa vuosittain ehdokkaiden nimeämisen jälkeen huomattavasti julkisuutta ja maailman lehdistö kirjoittaa aiheesta runsaasti. Palkitut taiteilijat työskentelevät usein uusien innovatiivisten taiteiden parissa, kuten videotaide, installaatiotaide tai perinteestä poikkeava kuvanveisto. Vuonna 2010 voittajaksi valittiin Susan Philipsz, joka tunnetaan äänitaiteestaan.


title: Turner-palkinto

text: Taiteilijat valitaan heidän esittelemiensä teosten perusteella, jotka on julkistettu edellisen vuoden aikana. Ehdokkaita pyydetään usein yleisöltä, joskin sillä on katsottu olevan kielteinen vaikutus, minkä vahvisti vuonna 2006 yksi tuomareista Lynn Barber. Ehdokkaita on vuodesta 1991 ollut neljä. Heidän töidensä näyttely esitetään Baltic-taidekeskuksessa Gatesheadissa. Palkinto ei siis pohjaudu tämän näyttelyn teoksiin, vaan voittaja valitaan aikaisempien näyttelyiden teosten perusteella.


title: Turner-palkinto

text: Esimerkiksi vuonna 2013 eddokkaita olivat Lynette Yiadom-Boakye maalauksillaan, Tino Sehgal edellisenä kesänä esoillä olleilla Tate Modernin turbiinisalin performansseillaan, Laure Prouvost nokkelilla ja absurdeilla elokuvainstallaatioillaan ja David Shrigley sarjakuvamaisilla piirustuksillaan, animaatioillaan ja veistoksillaan.


title: Turner-palkinto

text: Taiteilijat tulevat yleensä ehdokkuusvalinnan yhteydessä ensi kerran tutuksi laajalle yleisölle, ja jotkut ovat valitelleet äkillisen julkisuuden aiheuttamia ongelmia. Voittajien teosten myyntihinnat ovat yleensä nousseet.. Jotkut taiteilijat ovat kieltäytyneet kutsusta ehdokkuuteen, heistä maineikkaimpana Sarah Lucas.


title: Kelo (täsmennyssivu)

text: Kelo voi viitata seuraaviin:


title: Kelo

text: Kelo on pystyyn kuivunut vanha puu, joka on pudottanut kuorensa. Kelo on lähes aina kierteinen, yleensä vastapäivään. Pohjoisessa puun kasvu päättyy noin 400 vuoden iässä, minkä jälkeen keloutuminen vie joitakin vuosikymmeniä. Keloutumisen jälkeen puu voi seistä paikallaan satoja vuosia.


title: A Song for Lya and Other Stories

text: A Song for Lya and Other Stories on George R. R. Martinin vuonna 1976 ilmestynyt novellikokoelma.


title: Tiina Vahevaara

text: Tiina Vahevaara (s. 26. tammikuuta 1965) on suomalainen sopraano.


title: Tiina Vahevaara

text: Tiina Vahevaara valmistui musiikin maisteriksi Sibelius-Akatemiasta vuonna 1995, opettajanaan Annika Ollinkari, ja piti ensikonserttinsa vuonna 1997. Hän on opiskellut myös Jeffrey Goldbergin ja Renata Scotton johdolla. Vahevaara on saanut toisen palkinnon Timo Mustakallio -laulukilpailussa ja Merikanto-laulukilpailussa. Hän on vieraillut Suomen Kansallisoopperassa vuodesta 1994 lähtien ja Savonlinnan oopperajuhlilla vuodesta 2000 lähtien. Lisäksi Vahevaara on laulanut useissa Suomen maakuntaoopperoissa ja Dalhallan oopperafestivaaleilla.


title: Tiina Vahevaara

text: Vahevaaran esittämiä rooleja ovat muun muassa Pamina ja Papagena (oopperasta "Taikahuilu"), Blonde ("Ryöstö seraljista"), Susanna ("Figaron häät"), Violetta ("La Traviata"), Musetta ("La Bohème"), Liisa ("Pohjalaisia") ja Nedda ("Pajatso").


title: Tiina Vahevaara

text: Vahevaara on saanut vuonna 2003 Savonlinnan Oopperajuhlien Special Award -palkinnon ja Karita Mattila -palkinnon. Hän on levyttänyt Kalevi Ahon Kiinalaisen laulusarjan BIS-levymerkille.


title: Marija Judina

text: Marija Veniaminovna Judina (; 9. syyskuuta 1899 Nevel – 19. marraskuuta 1970 Moskova) oli vaikutusvaltainen venäläinen pianisti.


title: Marija Judina

text: Marija Judina syntyi juutalaiseen perheeseen Nevelissä Venäjällä. Hän opiskeli Petrogradin konservatoriossa Anna Jesipovan ja Leonid Vladimirovitš Nikolajevin johdolla. Hän sai myös yksityisopetusta Felix Blumenfeldilta. Hänen luokkatovereihinsa lukeutuivat Dmitri Šostakovitš ja Vladimir Sofronitski. Judinaa arvostetaan erityisesti J. S. Bachin musiikin esittäjänä. Joidenkuiden mielestä Judinan Bach-soitto oli esikuvana Glenn Gouldin tyylille. Vaikka myös Judinan Beethoven-tulkinnat saivat tunnustusta, ei hän karttanut oman aikansakaan säveltäjien, kuten ystävänsä Šostakovitšin, esittämistä. Hän toimi pianonsoiton opettajana mm. Leningradin konservatoriossa, Tbilisin konservatoriossa ja Moskovan konservatoriossa.


title: Marija Judina

text: Marija Judina oli harvoja avoimesti kommunistivaltaa vastaan asettuneita neuvostotaiteilijoita. Hän olikin useasti esiintymis- ja opetuskiellossa. Hänet luetaan myös 1900-luvun suurien venäläisten kristillisten ajattelijoiden joukkoon: hänen ystäviinsä kuuluivat filosofit Pavel Florenski ja Mihail Bahtin.


title: Ariella Kaeslin

text: Ariella Kaeslin (myös muodossa Käslin, s. 11. lokakuuta 1987 Luzern) on sveitsiläinen telinevoimistelija ja Euroopan mestari.


title: Ariella Kaeslin

text: Kaeslin voitti hypyn MM-hopeaa Lontoon MM-kilpailuissa 2009, ja saman vuoden EM-kilpailuista hän voitti samalla telineellä Euroopan mestaruuden sekä neliottelussa pronssimitalin. Pekingin kesäolympialaisissa 2008 Kaeslin oli hyppyfinaalin viides ja neliottelun 18:s. Berliinin EM-kilpailuissa 2011 Kaeslin voitti hypyssä pronssia.


title: Ariella Kaeslin

text: Vuoden 2007 Sveitsin-mestaruuskilpailuissa Kaeslin voitti kaikki viisi kultamitalia. Vuonna 2008 sveitsiläiset äänestivät hänet Sveitsin Vuoden naisurheilijaksi.


title: Élodie Bouchez

text: Élodie Bouchez-Bangalter (s. 5. huhtikuuta 1973) on ranskalainen näyttelijä. Hän esiintyi Renée Riennen roolissa televisiosarjassa "Alias" ja Maïté Alvarezin roolissa André Téchinén elokuvassa "Villikaislat" (1994). Hän on voittanut kaksi César-palkintoa ja Cannesin parhaan näyttelijättären palkinnon.


title: Élodie Bouchez

text: Bouchez on naimisissa Thomas Bangalter'n kanssa. Hän asuu Kaliforniassa miehensä ja kahden lapsensa kanssa.


title: Verity Lambert

text: Verity Lambert (27. marraskuuta 1935 Lontoo, Iso-Britannia – 22. marraskuuta 2007) oli brittiläinen televisiotuottaja.


title: Verity Lambert

text: Aikaisemmin muun muassa sihteerinä Granada Televisionilla työskennellyt Lambert siirtyi BBC:lle vuonna 1963, jossa hän sai tuotettavakseen "Doctor Whon", jota hän tuotti sarjan kolme ensimmäistä kautta. Tuolloin hän oli yksi nuorimmista BBC:n draamatuottajista ja ainoa nainen. Doctor Whon jälkeen Lambert oli käynnistämässä televisiosarjoja "The Newcomers" ja "Adam Adamant Lives!". BAFTA-palkinnon hän sai vuonna 1969 W. Somerset Maughamin novellien filmatisoinnista. Muita Lambertin tuottamia televisiosarjoja ovat muun muassa "Minder" (1979–1994) ja "Jonathan Creek – illuusioiden mestari" (1997–2004). Oman tuotantoyhtiönsä Cinema Verityn hän perusti 1985.


title: Verity Lambert

text: Lambert tuotti myös elokuvia. Niiden joukkoon kuuluu muun muassa "Huuto pimeydestä" (1988).


title: Fredrik Bremberg

text: Per Fredrik Bremberg (syntyjään Per Fredrik Lindquist; s. 21. kesäkuuta 1973 Västertälje, nyk. Södertälje, Ruotsi) on entinen ruotsalainen jääkiekkoilija.


title: Fredrik Bremberg

text: New Jersey Devilsiin varasi Brembergin vuoden kolmannella kierroksella numerolla 55. Hän pelasi NHL:ssä kahdeksan ottelua ilman tehopisteitä kaudella 1998–1999 Edmonton Oilersissa.


title: Fredrik Bremberg

text: Fredrik Bremberg oli Elitserienin paras pistemies kaudella 2006–2007 ja pistepörssin kakkonen 2008–2009. Bremberg johtaa kaikkien aikojen pistepörssiä Ruotsin mestaruussarjassa Elitserienissä tehoin 206+375=581. Hän vei ennätyksen Jörgen Jönssoniltä 29. tammikuuta 2009 — vain kymmenen päivää sen jälkeen kun Jönsson oli ottanut sen nimiinsä.


title: Fredrik Bremberg

text: Kaudella 2009–2010 Bremberg pelasi Jokereissa SM-liigassa. Kaudeksi 2010–2011 hän siirtyi Elitserieniin HV71-joukkueeseen. Bremberg teki HV71:ssä 25 pistettä, mutta hän sai potkut kauden 2011–2012 alkupuolella, syyskuun lopussa. Tämän jälkeen hän harjoitteli Djurgårdenin juniorijoukkueen kanssa, kunnes teki marraskuussa sopimuksen Timrån kanssa. Timråssa hän pelasi loppukauden aikana 23 ottelua runkosarjassa ja teki niissä 10 pistettä. Karsintasarjassa Bremberg oli Timrån parhaimpia pelaajia ja teki yhdeksässä pelissä kahdeksan pistettä. Kauden jälkeen hän siirtyi takaisin Djurgårdeniin, joka oli tippunut Allsvenskaniin. Bremberg lopetti jääkiekkouransa kauden 2012–2013 jälkeen.


title: Syke (oppikirja)

text: Syke on Editan kustantama terveystiedon oppikirjasarja 7.–9.-luokkalaisille. Kirjasarjan ovat kirjoittaneet Ismo Lehtinen, Tiina Lehtinen, Tero Lukkari ja Soili Soisalo. Sarjan kirjat ovat saatavissa myös kaikki kolme osaa käsittävä yhteisniteenä.


title: Guldhjälmen

text: Guldhjälmen () on Ruotsin jääkiekkoilun merkittävimpiin luettu palkinto, jonka saajan valitsevat vuosittain pääsarja Elitserienin pelaajat keskuudestaan.


title: Guldhjälmen

text: Palkinnon lahjoittavat Hockey-lehti ja Jofa, ja sitä on jaettu kaudesta 1985–1986 lähtien esikuvanaan NHL:n Lester B. Pearson Award -palkinto.


title: Elektromyografia

text: Elektromyografia eli lihassähkökäyrä (EMG) on tutkimus, jossa kuvataan lihasten ja hermojen sähköisiä ilmiöitä. Siinä rekisteröidään ja analysoidaan lihastoimintaan liittyviä sähköilmiöitä.


title: Elektromyografia

text: Yleisimpien EMG-laitteistojen avulla voidaan tutkia 1–16 eri lihasta samanaikaisesti


title: Gertrud (Hesse)

text: Gertrud on saksalaisen kirjailijan Hermann Hessen (1877–1962) vuonna 1910 ilmestynyt teos. Se on kuvaus nuoren säveltäjän elämästä ja onnettomasta rakkaudesta. Gertrud on myös syvällinen analyysi musiikin voimasta.


title: Ice Age 4: Mannerten mullistus

text: Ice Age 4: Mannerten mullistus () on Blue Sky Studiosin tekemä neljäs osa "Ice Age" -elokuvasarjaan. Se sai ensi-iltansa kesäkuussa 2012.


title: Ice Age 4: Mannerten mullistus

text: Manfredin ja Ellien tytär Kirsikka on teini-ikäinen ja ihastunut poikamammutti Ethaniin. Ylisuojeleva Manfred ei hyväksy tyttärensä itsenäistymistä. Sid on riemuissaan kun hänen perheensä saapuu yllättäen vierailulle. He kuitenkin vain jättävät höperön isoäitinsä tämän huolehdittavaksi. Voimakas maanjäristys Jyrsiksen seurauksesta ravisuttaa eläinten kotiseutua, ja Manfred, Diego, Sid ja hänen isoäitinsä joutuvat jäälautalle joka ajelehtii kauas merelle. He päätyvät merirosvo kapteeni Kouran ja tämän miehistön vangeiksi.


title: Luettelo Suomen sokeritehtaista

text: Luettelo Suomessa toimineista sokeritehtaista.


title: Jusupovin palatsi

text: Jusupovin palatsi () on Pietarin keskustassa Moikan rannalla sijaitseva klassistisen arkkitehtuurin muistomerkki.


title: Jusupovin palatsi

text: Rakennuksen pohjana on 1700-luvun puolivälissä rakennettu kaksikerroksinen kreivi Pjotr Šuvalovin talo. 1770-luvun alussa arkkitehti Jean-Baptiste Vallin de la Mothe rakensi sen uudelleen Andrei Šuvalovia varten. Palatsin askeettista julkisivua koristaa doorilainen pylväikkö. Huomion arvoinen on myös ankaran monumentaalinen sisäpiha. 1830-luvulla rakennus siirtyi ruhtinas Nikolai Jusupoville. Hän rakennutti palatsiin siiven, johon kuuluu suuri valkoinen pylvässali (arkkitehti Andrei Mihailov). Sisätilojen uudistaminen jatkui 1910-luvulle saakka. Niistä näyttävin on rokokootyylinen teatterisali.


title: Jusupovin palatsi

text: Vuoteen 1917 saakka palatsi kuului Jusupovin perheelle. Joulukuun 29. päivän vastaisena yönä 1916 (gregoriaanisen kalenterin mukaan) Feliks Jusupovin johtamat salaliittolaiset murhasivat siellä tsaariperheen suosioon päässeen seikkailijan Grigori Rasputinin. Rakennuksen pohjakerroksessa toimii tapahtumalle omistettu näyttely. Lokakuun vallankumouksen jälkeen palatsi toimi museona, ja vuonna 1925 siitä tuli valistustyöntekijöiden kulttuuritalo (”Opettajien talo”). Rakennus vaurioitui pahasti toisen maailmansodan pommituksissa, mutta on sen jälkeen restauroitu.


title: Jusupovin palatsi

text: Jusupovin palatsin osoite on Moikan rantakatu 94. Lähimmät metroasemat on Sennaja ploštšad ja Sadovaja.


title: Jusupovin palatsi

text: Pietarissa Fontankan rannalla on myös toinen, 1700-luvun puolivälissä rakennettu Jusupovin palatsi. 1790-luvulla sen uudisti arkkitehti Giacomo Quarenghi. Tämän palatsin osoite on Fontankan rantakatu 115.


title: Kivisaaren palatsi

text: Kivisaaren palatsi () on Pietarin pohjoisosan Kivisaarella sijaitseva klassistisen arkkitehtuurin muistomerkki.


title: Kivisaaren palatsi

text: Kivisaaren palatsi on rakennettu vuosina 1776–1781 Katariina II:n perillistä, suuriruhtinas Paavalia varten. Sen suunnittelija on tuntematon. Rakennustöitä johti arkkitehti Juri Felten.


title: Kivisaaren palatsi

text: Palatsi muistuttaa 1700-luvun lopun maaseutukartanoa. Puutarhan ympäröimää sisäpihaa reunustaa kaksi sivurakennusta. Pääsisäänkäyntiä ja Pienelle Nevkalle avautuvaa vastakkaista julkisivua koristavat doorilaiset pylväiköt. Rakennuksessa on säilynyt osa Vincenzo Brennan 1700-luvun lopussa suunnittelemasta sisustuksesta, muut sisätilat ovat 1800-luvun puolivälistä. Ympäröivän maisemapuiston on suunnitellut Jean-François Thomas de Thomon. Palatsin lähellä sijaitsee Juri Feltenin vuosina 1776–1778 rakentama uusgoottilainen, Johannes Kastajalle pyhitetty ristikirkko.


title: Kivisaaren palatsi

text: Rakennus on viime aikoihin saakka toiminut armeijan lentäjien parantolana. Nykyään se kuuluu Pietarin kaupungille, joka aikoo restauroida sen virallisiksi vastaanottotiloiksi.


title: Kivisaaren palatsi

text: Kivisaaren palatsin osoite on Pienen Nevkan rantakatu 1. Lähin metroasema on Tšornaja retška.


title: Aria

text: Aria (myös "Areia", , ) oli maakunta muinaisessa Persian valtakunnassa. Se käsitti osapuilleen saman alueen kun nykyaikainen Afganistanin Heratin maakunta.


title: Aria

text: Kyyros II Suuri liiti alueen Persian valtakuntaan noin 550 eaa. Persialaisvallan pääkaupunki oli Artakoana, joka ehkä sijaitsi samalla paikalla kun nykyinen Herat. Aleksanteri Suuri valtasi alueen. Artakoana nimettiin uudelleen Aleksandriaksi. Aleksanterin kuoleman jälkeen Ariasta tuli osa Seleukidien valtakuntaa. Vuonna 167 eaa. Aria liitettiin Parthian valtakuntaan.


title: Timo Kietäväinen

text: Timo Päivö Kalervo Kietäväinen (s. 31. tammikuuta 1957 Juva) on suomalainen virkamies ja poliitikko. Hän toimi keskustan kansanedustajana Mikkelin läänin vaalipiiristä 1983–1991. Kietäväinen valittiin Kevan toimitusjohtajaksi helmikuussa 2016. Hän aloitti tehtävässä toukokuussa 2016. Aiemmin Kietäväinen oli Kuntaliiton varatoimitusjohtaja vuodesta 1993.


title: Timo Kietäväinen

text: Kietäväinen valmistui ylioppilaaksi vuonna 1976, valtiotieteiden kandidaatiksi 1981 ja maisteriksi Helsingin yliopistosta 1982. Valmistuttuaan hän toimi Juvan kunnan suunnittelusihteerinä. Vuosina 1989–1990 Kietäväinen toimi Juvan kunnanvaltuuston puheenjohtajana.


title: Timo Kietäväinen

text: Eduskuntaan Kietäväinen valittiin vuoden 1983 vaaleissa. Kansanedustajana hän oli jäsen laki- ja talousvaliokunnassa (1983–1986) ja talousvaliokunnassa (1985–1986). Presidentin valitsijamiehenä Kietäväinen oli vuosien 1982 ja 1988 vaaleissa.


title: Timo Kietäväinen

text: Eduskuntauransa Kietäväinen toimi Suomen Kunnallisliiton (nyk. Kuntaliitto) toimitusjohtajana 1992–1993. Vuodesta 1993 hän on ollut Kuntaliiton varatoimitusjohtaja. Kietäväisen vastuualueena ovat kuntatalousasiat, alue- ja elinkeinoasiat sekä EU:n rakennepolitiikka, työllisyys ja maahanmuuttoasiat, työmarkkina- ja henkilöstöasiat (mukaan lukien kehittäminen ja eläkepolitiikka) sekä yhdyskunta-, tekniikka- ja ympäristöasiat. Hän toimii myös toimitusjohtajan varamiehenä.


title: Timo Kietäväinen

text: Kietäväinen on toiminut myös Osuuskunta Suomen Asuntomessujen hallituksen puheenjohtajana sekä Osuuspankkien Keskuspankin (OKO) ja Osuuspankkien keskusjärjestön hallintoneuvostojen jäsenenä.


title: Timo Kietäväinen

text: Vuonna 2018 presidentti Sauli Niinistö myönsi Kietäväiselle maaneuvoksen arvonimen.


title: István Sándorfi

text: István Sándorfi (Ranskassa Étienne Sandorfi; 12. kesäkuuta 1948 Budapest, Unkari — 26. joulukuuta 2007 Pariisi, Ranska) oli Ranskassa asunut unkarilainen taidemaalari.


title: István Sándorfi

text: Sándorfin isä työskenteli Unkarissa toimineelle amerikkalaiselle yritykselle, minkä vuoksi hänet tuomittiin vankeuteen viideksi vuodeksi vuonna 1950. Hän vapautui vain muutamaa päivää ennen Unkarin kansannousua vuonna 1956. Istvánin ollessa 8-vuotias hän muutti perheensä mukana Unkarista ensin Saksaan jossa asui vuoteen 1958 asti ja myöhemmin Ranskaan. Hän opiskeli Pariisissa École des Beaux-Arts -taidekoulussa ja kävi myös École des Arts décoratifs -koulua.


title: István Sándorfi

text: Sándorfi kuoli nopeasti edenneeseen sairauteen Pariisissa 26. joulukuuta 2007. Hänet haudattiin Budapestiin.


title: István Sándorfi

text: Hänellä oli kaksi tytärtä, Ange (s. 1974) ja Eve (s. 1979).


title: István Sándorfi

text: Sándorfi aloitti öljyväreillä maalaamisen 12-vuotiaana. 1970-luvulta lähtien 15 vuoden ajan hän toimi itse omana mallinaan, sillä hän ei halunnut muiden näkevän työskentelyään. Sándorfin ensimmäinen näyttelynsä pidettiin pienessä pariisilaisessa galleriassa hänen ollessaan 17-vuotias. Ensimmäinen merkittävä näyttely järjestettiin vuonna 1973 Pariisin modernin taiteen museossa. Sen jälkeen hänen töitään oli näytteillä Euroopan ja Yhdysvaltojen eri kaupungeissa, kuten Pariisissa ja New Yorkissa.


title: István Sándorfi

text: Vuodesta 1988 alkaen Sándorfi maalasi etupäässä naisia. Malleina olivat useimmiten hänen omat tyttärensä. Naisten vartaloiden viereen oli asetettu epätavallisia esineitä. Tämän lisäksi hän maalasi muutamia asetelmia, joissa oli pulloja ja hedelmiä.


title: István Sándorfi

text: Unkarissa hänen töistään järjestettiin kaksi näyttelyä, vuonna 2006 Budapestissa ja vuonna 2007 Debrecenissä.


title: Andrea Maffei

text: Andrea Maffei (1798–1885) oli italialainen runoilija ja libretisti. Hän myös käänsi muun muassa Schilleriä. Hän kirjoitti Schillerin "Rosvojen" pohjalta libreton Verdin oopperaan "I masnadieri". Vanhalla iällään hänestä tuli senaattori.


title: Andrea Maffei

text: Maffei oli naimisissa kreivitär Clara Maffein kanssa, mutta erosi.


title: Käyränokka

text: Käyränokka ("Drepanornis albertisi") on Papua-Uudessa-Guineassa tavattava paratiisilintujen heimoon kuuluva varpuslintu. Laji luokitellaan usein sirppinokkien ("Epimachus") sukuun, mutta BirdLife Suomi katsoo sen kuuluvan käyränokkien ("Drepanornis") sukuun.


title: Käyränokka

text: Kooltaan käyränökka on noin 35 cm. Koiraan selkä ja siivet ovat väritykseltään ruskeat. Rinta on harmaa ja kaulassa on oransseista höyhenistä koostuva viuhkamainen muodostelma. Lajin musta ja pitkä nokka kaartuu voimakkaasti alaspäin. Nokan tyvessä on kaksi sarvimaista höyhentä. Naaras on ruskea ja vatsastaan voimakkaasti mustaviiruinen.


title: Käyränokka

text: Käyränokka elää Papua-Uudessa-Guineassa. Linnun elinympäristöä ovat metsät. Laji oleskelee latvuskerroksissa yleensä yksinään. Lintu käyttää ravintonaan hyönteisiä, hyönteisten toukkia sekä hedelmiä. Käyränokan puussa sijaitseva pesä on avoin, kuppimainen ja rakennettu tikuista ja sammalista.


title: Kivitalo

text: Kivitalo on talo, jossa kantavat rakenteet on tehty kivestä, tiilestä, betonista tai muusta niihin verrattavasta kovasta materiaalista. Kivitaloja ovat mm. harkko- ja betonielementtitalot. Kivitalojen sanotaan olevan puutaloihin verrattuna hyvin paloturvallisia, varsinkin jos myös yläpohja tehdään kivestä. Kuitenkin tulipaloissa palaa irtaimisto, joten tappavia tulipaloja voi syttyä mistä tahansa materiaalista valmistetussa talossa.


title: Kivitalo

text: Kivitalo on ollut tyypillinen Välimeren maissa jo antiikin ajoista asti. Esimerkiksi Pompeijin talot oli tyypillisesti tehty kivestä, ja niiden lattiat betonista.


title: Kivitalo

text: Kivitaloja on rakennettu Suomessa yli 250 vuoden ajan. Helsingin ensimmäinen kivitalo Burgmanin talo rakennettiin 1600-luvun lopulla, ja vanhin säilynyt kivitalo on Sederholmin talo, joka valmistui 1757.


title: Järvsöfaks

text: Järvsöfaks on erittäin menestynyt ruotsalainen kylmäverinen ravihevonen. Sillä on kylmäveristen ravureiden maailmanennätys voitettujen lähtöjen määrässä, perättäisten voittojen määrässä (42) ja kylmäveriravureiden nopeusmaailmanennätys (1.17,9 kilometrillä).


title: Järvsöfaks

text: Järvsöfaksia valmentaa ja ajaa Jan-Olov Persson. Ori on Ruotsissa myös palkittu siitosori, ja sillä on miljoonia kruunuja voittaneita jälkeläisiä kuten Åkre Lurifax, derbyvoittaja Hallsta Lotus, Sundbo Kravall, Fakse ja Faksen J:R.


title: Järvsöfaks

text: Järvsöfaks syntyi 23. kesäkuuta 1994. Sen emä on Järvsö Anna ja isä Trollfaks. Järsvsöfak tutustui heti syntymänsä jälkeen kasvattajaansa ja omistajaansa Perssoniin, josta tuli sen valmentaja ja ajaja.


title: Järvsöfaks

text: Vuonna 2004 Järvsöfaks sairastui harvinaiseen Baron Gruff -taudiksi kutsuttuun sisäelinsairauteen. Baron Gruff -tauti alkaa äkisti ja etenee nopeasti, mutta Järvsöfaks ehti saada nopeasti hoitoa ja parani. Se palasi kilparadoille saman vuoden lopussa.


title: Järvsöfaks

text: Toipumisen jälkeen Järvsöfaksia on muun muassa lainattu Ruotsin kuninkaalliseen ratsuvartiostoon ja osallistunut muun muassa Golden Horse Show'hun. Toimittaja Robert Opku kirjoitti yhdessä Jan-Olov Perssonin kanssa kirjan Järvsöfaksista vuonna 2005. Kirja valmistui vain päiviä sen jälkeen kun ori oli rikkonut maailmanennätyksen Gävltravet-raveissa 12. heinäkuuta ajalla 1.17,9aly yli 1640 metrin matkalla. Aiempi maailmanennätys 1.18,6aly oli ollut norjalaisen Spikeldin hallussa.


title: Järvsöfaks

text: Järvsöfaks on äänestetty Vuoden hevoseksi (Årets häst) neljänä perättäisenä vuonna 2002—2005. Se sai Vuoden kylmäverinen 2008 -tittelin (Årets kallblod 2008) Göteborgissa järjestetyssä gaalassa 16. tammikuuta 2009. Järvsöfaks on Ruotsin menestyneimpiä ja suosituimpia ravihevosia. Sillä on ennätys sekä nopeudessa että perättäisissä voitoissa. Nykyään se on kilpauransa ohella siitoskäytössä ja on saanut Ruotsissa yli 350 jälkeläistä, jotka ovat yhteensä voittaneet yli 400 lähtöä. Orin parhaita jälkeläisiä ovat Åkre Lurifax, Faksen Jr. ja Fakse, jotka ovat kaikki myös voittaneet isänsä ravilähdössä.


title: Järvsöfaks

text: 5. joulukuuta 2008 Järvsöfaks sivusi Sabinin ruotsinennätystä ja 26. joulukuuta rikkoi Alm Svartenin maailmanennätyksen 184:nnellä voitollaan Bergsåkerin raviradalla.


title: Iloveyou

text: Iloveyou on sähköpostimato, jonka saastuttamia viestejä levisi ensimmäisen kerran Aasiassa, Euroopassa ja Yhdysvalloissa toukokuussa 2000. Mato sai alkunsa Filippiineissä 4.5.2000. Kahdeksan päivän päästä 50 miljoonaa infektiota oli raportoitu.


title: Iloveyou

text: Mato leviää lähettämällä käyttäjän koneelta sähköpostia Microsoft Outlookin ensimmäiseen 50 sähköpostiosoitteeseen. Sähköpostin otsikkona on "ILOVEYOU" ().


title: Iloveyou

text: Viestissä on mukana tiedosto LOVE-LETTER-FOR-YOU.txt.vbs (rakkauskirje sinulle). Tiedosto on Microsoftin VBScriptillä kirjoitettu madon koodi. Oletusasetuksilla Microsoft Windows piilottaa tiedostojen päätteet, joten käyttäjä voi luulla tiedoston oleva tekstitiedosto (pääte .txt) ja yrittää avata sen klikkaamalla sitä, jolloin mato käynnistyy. Tämän jälkeen mato asettaa itsensä käynnistymään koneen käynnistyessä ja lähettää itsensä edelleen.


title: Iloveyou

text: Se hakee myös verkkolevyiltä tietyntyyppisiä tiedostoja, jotka se korvasi itsensä kopiolla, tavoitteena levitä edelleen toisille koneille toisten käyttäjien yrittäessä avata tiedostoja.


title: Ion Khioslainen

text: Ion Khioslainen (n. 490/480 - n. 420 eaa.) oli antiikin kreikkalainen tragediakirjailija, lyyrinen runoilija ja filosofi. Hän oli Aiskhyloksen, Euripideen ja Sofokleen aikalainen. Ionin lukuisista näytelmistä ja runoista on säilynyt vain joitakin nimiä ja katkelmia. Hän kirjoitti myös joitakin proosamuotoisia teoksia. Näihin lukeutuu pythagoralainen kirjoitus "Triagmos", josta on säilynyt katkelmia.


title: Ion Khioslainen

text: Ion oli kotoisin Khiokselta. Hän oli Orthomeneen poika, ja häntä kutsuttiin myös Ksuthoksen pojaksi, mikä viittasi todennäköisesti myyttisen Ionin isään Ksuthokseen. Ion muutti nuorena Ateenaan ja ystävystyi Kimonin kanssa. Hän kirjoitti tästä ylistäviä huomioita, jotka ovat säilyneet Plutarkhoksen lainaamana. Plutarkhos kertoo Ionin arvostelleen Periklestä, jonka sanotaan olleen hänen kilpailijansa rakkaudessa. Ion oli läheinen myös Aiskhyloksen kanssa, mikäli uskomme Plutarkhoksen mainitsemaa anekdoottia, mutta hän sai mainetta tragediakirjailijana vasta tämän kuoleman jälkeen. Ionin itsensä mukaan hän tapasi Sofokleen Khioksella kun tämä oli Samosta vastaan suuntautuneen retkikunnan johtajana vuonna 440 eaa.


title: Ion Khioslainen

text: Ionin ensimmäinen tragedia esitettiin 82:n olympiadin aikana (452 eaa.); hänet mainitaan näytelmäkilpailun kolmantena Euripideen ja Iofonin jälkeen olympiadilla 87 (429/428 eaa.); ja Aristofaneen "Rauhan" perusteella vaikuttaa, että hän kuoli ennen sen esitysvuotta 421 eaa. Ionin mainitaan voittaneen näytelmäkilpailun vain kerran; tuolloin hänen kerrotaan saaneen sekä dityrambi- että tragediapalkinnot samalla kertaa, ja lahjoittaneen sen kunniaksi kaikille ateenalaisille ruukun viiniä. Näin hän vaikuttaa olleen hyvin varakas. Strabon mainitsee Ionin merkittävien khioslaisten joukossa.


title: Ion Khioslainen

text: Ionin tragedioiden määräksi mainitaan vaihtoehtoisesti joko 12, 30 tai 40. Näistä 11 nimet tunnetaan: "Agamemnon", "Alkmene", "Argeioi", "Mega Drama", "Froupoi", "Foiniks e Kaineus", "Foiniks Deuteros", "Teukros", "Omfale", "Eurytidai" ja "Laertes". Näistä "Omfale" oli satyyrinäytelmä.


title: Ion Khioslainen

text: Pseudo-Longinos ei antanut Ionin tragedioista kovin hyvää arviota. Ionin teoksista kirjoittivat kommentaareja muun muassa Arkesilaos, Baton Sinopelainen, Didymos Khalkenteros, Epigenes ja jopa Aristarkhos Samothrakelainen. Eräältä Aristofaneen skoliastilta tiedetään, että Ion kirjoitti myös lyyristä runoutta, komedioita, epigrammeja, paiaaneja, hymnejä ja elegioita. Hänen elegioistaan on säilynyt osia Kreikkalaisessa antologiassa.


title: Ion Khioslainen

text: Aristofaneen skoliastin mukaan Ionin proosamuotoisia teoksia olivat muun muassa "Presbeutikon", jota jotkut pitävät epäaitona; "Ktisis"; "Kosmologikos"; sekä "Hypomnemata". Näistä "Ktisis" tai koko nimeltään "Ksiou Ktisis" oli joonian murteella kirjoitettu historiallinen teos, joka vaikuttaa jäljitelleen Herodotosta. Teos oli todennäköisesti sama, jota Pausanias lainasi nimellä "Syngrafe". "Kosmologikos" oli todennäköisesti sama kuin filosofinen teos nimeltään "Triagmos" (tai "Triagmoi"), joka vaikuttaa olleen tutkielma asioiden järjestymisestä pythagoralaisen triadien teorian mukaisesti. Siitä on säilynyt joitakin katkelmia. JOtkut ovat pitäneet teosta "Hypomnemata" samana kuin teos "Epidemiai" tai "Ekdemetikos", joka sisälsi joko kuvauksen hänen omista matkoistaan, tai tunnettujen henkilöiden käynneistä Khioksella.


title: Pesäpallon Välisarja 1940

text: Vuonna 1940 pelattiin Välisarjan kolmas kausi. Sarjajärjestely ei sodan jälkimainingeissa onnistunut suunnitellulla tavalla, mutta sarja saatiin kuitenkin pelatuksi loppuun saakka. Hämeenlinnan Pallokerho voitti mestaruuden.


title: Pesäpallon Välisarja 1940

text: Itä-Suomen repaleisen tilanteen vuoksi välisarjaan saatiin vain kaksi joukkuetta mukaan suunnitellun 8-10 joukkueen asemesta. Sarjan ainoa ottelu pelattiin 15.9. Lapinlahdella.


title: Pesäpallon Välisarja 1940

text: Pohjoislohko Ylihärmässä 24-25.8.


title: Pesäpallon Välisarja 1940

text:
Etelälohko
Loimaata edusti kakkosjoukkue sen ykkösen pelatessa mestaruussarjaa.


title: Pesäpallon Välisarja 1940

text: Lopputurnaus Seinäjoella 21.-22.9.


title: Pesäpallon Välisarja 1940

text: HPK nousi Suursarjaan 1941. ESK ja HNMKY karsivat keväällä toisesta paikasta.


title: Liinamaa

text: Liinamaa on seuraavien henkilöiden sukunimi:


title: Pesäpallon Valtakunnansarja 1940

text: Valtakunnansarjaa pelattiin myös talvisodan jälkeen. Sekavissa oloissa pystyttiin ratkaisemaan yhdeksän alueen mestarit.


title: Sointiväri

text: Sointiväri (sointi, äänenväri, äänensävy) on se ominaisuus, jonka perusteella kaksi korkeudeltaan, voimakkuudeltaan sekä kestoltaan samankaltaista ääntä kuulostaa erilaiselta. Esimerkiksi d1-sävel soitettuna kitaralla ja pianolla kuulostavat erilaiselta. Sointivärien perusteella erotamme äänilähteet toisistaan ja voimme tunnistaa äänilähteen. Sointiväreistä puhutaan metaforisesti; sointivärit eivät ole nähtävien värien tavoin ”objektiivisia” kvaliteetteja. Sointiväriä ei yleensä kuvailla väritermeillä esimerkiksi sininen, vaan muun muassa kirkas, kuulas, tumma, pehmeä, lämmin. Sointivärin fysikaaliset osatekijät voidaan jakaa harmonisen spektrin avulla tarkasteltaviin yläsävelsarjan ominaisuuksiin sekä verhokäyrän avulla tarkasteltaviin ajan suhteen muuttuviin ominaisuuksiin.


title: Sointiväri

text: Sävelen sointiväri syntyy pääosin niin sanottujen osavärähtelyjen aiheuttamien osaäänesten lukumäärän ja voimakkuuden perusteella. Luonnolliset äänet sisältävät aina useamman kuin yhden värähtelytaajuuden. Kaikissa sävelissä on mukana välittömästi kuultavan perussävelen lisäksi vaihteleva määrä sitä korkeampia osaääneksiä: yläsäveliä, jotka noudattavat tiettyä intervallirakennetta (yläsävelsarja). Äänessä soivat ja korostuvat erilaiset ylä-äänet vaikuttavat sointiväriin. Ylä-äänten voimakkuussuhteita kuvataan harmonisen spektrin avulla.


title: Sointiväri

text: Sointivärin havaitsemiseen liittyvät myös kriittiset kaistat. Jos vähintään kaksi voimakasta ylä-ääntä osuu samalle kriittiselle kaistalle, auditorinen systeemi käsittelee näitä yhtenä äänenä. Mitä useampia tällaisia saman kaistan jakavia ylä-ääniä on ja mitä voimakkaampia ne ovat, sitä ”karkeampana” äänenväri koetaan.


title: Sointiväri

text: Formantti on spektrissä todettavissa oleva vahvistunut osavärähtelyalue tai tämän taustalla vaikuttava siirtofunktio-ominaisuus. Formantit ovat useiden äänteiden kvalitatiivisten erojen perusta.


title: Sointiväri

text: Verhokäyrä eli vaippakäyrä kuvaa äänen amplitudin muutoksia aikatasossa. Transientti eli äänen aluke määrittelee pitkälti sen, millaisena ihminen äänen kokee.


title: Sointiväri

text: Sointiväritutkimuksessa pyritään muun muassa löytämään akustisia ominaisuuksia, jotka korreloivat havaitun sointivärin kanssa. Sointivärien luokittelussa käytetään hyväksi annotointia, jossa koehenkilöt kuvailevat ääninäytteiden sointiväriominaisuuksia. Annotointiin kuuluvat esimerkiksi tunnistustehtävät (nimeä sointiväri), luokittelutehtävät (yhdistä samalta kuulostavat sointivärit), erittelytehtävät (ovatko kaksi sointiväriä samanlaisia vai erilaisia), sekä samanlaisuuden arviointi (arvioi, kuinka samanlaiselta kaksi eri sointiväriä kuulostavat).


title: Sointiväri

text: 1900-luvun musiikissa sointiväri alkoi saavuttaa asemaa itsenäisenä ilmaisullisena elementtinä melodian ja harmonian rinnalla. Edgar Varèsen näkemys musiikista organisoituna äänenä, hänen hälyääniä ja säveliä tasaveroisena yhdistelevä musiikkinsa sekä Arnold Schönbergin esittelemä sointivärimelodian käsite olivat tärkeitä askeleita uuden tyylin löytymiseen.


title: Sosiaalioikeus

text: Sosiaalioikeus on oikeudenala, joka sääntelee ja tutkii kansalaisten oikeutta toimeentuloturvaan, hoito- ja huolenpitopalveluihin sekä perhe-etuuksiin. Se liittyy melko läheisesti sosiaalipolitiikkaan ja molemmilla on keskeinen asema eurooppalaisissa yhteiskunnissa. Sosiaalioikeuden piiriin kuuluu asuminen, koulutuksen tukeminen, terveyden suojelu, työllisyys ja sosiaaliturva, jonka osa-alueita ovat huolenpito, perheen tukeminen, terveydenhoito ja toimeentulon turvaaminen.


title: Sosiaalioikeus

text: Sosiaaliset oikeudet koostuvat kansallisesta lainsäädännöstä, Euroopan unionin yhteisöoikeudesta ja kansainvälisistä sopimuksista. Suomen sosiaalioikeudellinen lainsäädäntö on varsin laaja. "Suomen laki" -teoksen eripainos "Sosiaali- ja terveydenhuoltolainsäädäntö 2009" sisältää 921 sivua. Näin laajaa kokonaisuutta kansalaisten on vaikea hallita.


title: Sosiaalioikeus

text: Pohjoismaiselle sosiaaliturvalle on leimallista, että palvelut rahoitetaan verovaroin eikä vakuutuspohjaisesti. Järjestelmän menonlisäykset ilmenevät kansalaisten verojen korotuksina, joita seuraamalla he voivat valvoa kustannuksia. Vakuutuspohjaisissa järjestelmissä valvonta on välillistä ja etäämpää eli sen suorittaa vakuutustarkastus. Sosiaalioikeus on syntynyt teollistuneen yhteiskunnan myötä. Se syntyi 1881 Saksassa, jossa Otto von Bismarck loi sosiaalivakuutusjärjestelmän. Suomen ensimmäiset sosiaalilait olivat asetus teollisuusammateissa olevain työntekijäin suojelemisesta (18/1889) ja laki koskeva työnantajan vastuunalaisuutta työntekijää kohtaavasta ruumiinvammasta (44/1895).


title: Taurian palatsi

text: Taurian palatsi () on Pietarin keskustan ja Smolnan välillä sijaitseva klassistisen arkkitehtuurin muistomerkki. Katariina II rakennutti palatsin vuosina 1783–1789 suosikilleen, Taurian ruhtinaalle Grigori Potjomkinille. Sen on suunnitellut arkkitehti Ivan Starov.


title: Taurian palatsi

text: Yksikerroksiset käytävät liittävät doorilaisen pylväikön ja matalan kupolin koristaman päärakennuksen kaksikerroksisiin sivurakennuksiin, jotka muodostavat leveän etupihan. Alun perin piha oli yhdistetty kanavalla suoraan Nevaan, mutta vuosina 1858–1863 palatsin eteen pystytettiin Pietarin vesilaitoksen rakennusryhmä.


title: Taurian palatsi

text: Palatsi toimi aikanaan lukuisten maalaiskartanoiden mallina. Sen vaatimattoman arvokkaan ulkoasun vastapainona olivat loistokkaat sisätilat, joissa järjestettiin upeita juhlia. Kahdeksankulmaisen kupolisalin yhdisti valtavaan talvipuutarhaan suurenmoinen joonialaisten pylväiden reunustama valkoinen pylvässali. Palatsin takana sijaitsee samaan aikaan rakennettu maisematyyppinen Taurian puisto.


title: Taurian palatsi

text: Potjomkinin kuoltua Taurian palatsi toimi yhtenä Katariina II:n suosikkiresidensseistä. Paavali I:n aikana siitä tehtiin ratsukaartin kasarmi. Vuonna 1801 palatsi palautui tsaariperheen käyttöön, ja arkkitehti Luigi Rusca uudisti osan sen sisätiloista. Samaan aikaan taiteilija I. Scotti teki palatsin yhä jäljellä olevat kattomaalaukset.


title: Taurian palatsi

text: Talvipuutarhasta tehtiin vuosina 1906–1907 Venäjän valtakunnanduuman istuntosali. Helmikuun vallankumouksen jälkeen palatsi toimi väliaikaisen hallituksen, Pietarin työläisneuvoston ja Venäjän neuvostojen toimeenpanevan keskuskomitean kokouspaikkana. Tammikuun 18. päivänä 1918 siellä ehti kokoontua Venäjän perustuslakia säätävä kokous. Myöhemmin palatsissa pidettiin neuvostojen, VKP(b):n ja Kominternin edustajakokouksia ja kongresseja. Vuonna 1918 se nimettiin Moisei Uritskin mukaan, mutta nimitys ei vakiintunut käyttöön. 1930-luvulla palatsiin oli sijoitettu Neuvostoliiton kommunistinen maatalousyliopisto ja toisen maailmansodan jälkeen vuoteen 1990 saakka Leningradin puoluekorkeakoulu. Nykyään siellä toimii IVY-maiden parlamenttien yhteistyöelin.


title: Taurian palatsi

text: Taurian palatsin osoite on Špalernaja-katu 47. Lähin metroasema on Tšernyševskaja.


title: Pesäpallon Välisarja 1941

text: Pesäpallon välisarjasta 1941 ei loppujen lopuksi tullut mitään. Seuraavat joukkueet olivat kelpuutettuja sarjaan:Sarjan piti käynnistyä 15.6. Namikan ja Lahden välisellä kamppailulla. Vaikkei ensimmäistäkään ottelua tiettävästi pelattu, Lentokonetehtaan ja Seinäjoen joukkueet nostettiin Suursarjaan kesäksi 1942.


title: Vero-oikeus

text: Vero-oikeus on julkisoikeuden piiriin kuuluva oikeudenala, joka käsittelee verojen keräämistä julkisyhteisöille. Finanssioikeus on yläkäsite, jonka alaan kuuluvat vero-oikeus ja finanssihallinto-oikeus. Finanssioikeus on oppi julkisyhteisöjen varainkäytöstä eli talouden suunnittelusta, budjeteista, määrärahoista, tilinpidosta ja valvonnasta.


title: Vero-oikeus

text: Vero-oikeus on hyvin kansallinen oikeudenala, sillä valtiot haluavat itse päättää verojärjestelmästään ja verotuksen tasosta. Euroopan unionin piirissä on kuitenkin sovittu teknisesti varsin yhtenäisestä arvonlisäverotuksesta ja osittain valmisteverotuksesta. Vero-oikeuteen liittyvä kansainvälinen näkökohta on kaksinkertainen verotus, jota on pyritty estämään valtioiden välisillä kahdenkeskisillä ja monenkeskisillä sopimuksilla tai yksipuolisesti valtion sisäisillä laeilla.